title: Booraksi

text:
Booraksia käytettiin kuparisulfaatin ohella vuosisatojen ajan myös desinfiointiaineena. Suomessa Gabriel Erik von Haartman puolusti vuonna 1781 väitöskirjaa booraksin käytöstä haavaumien paranemisessa. Käyttöä on sittemmin rajoitettu haitoista johtuen, mutta sitä käytetään edelleen muun muassa akvaarioiden puhdistukseen ja puskuriliuoksena uima-altaiden pH-tasapainon ylläpitämiseen.
Aavikkojärvien toistuvan kuivamisen myötä syntyy evaporiittia, joka sisältää booraksia. Näistä luonnon esiintymistä kaupallisesti tärkeimmät sijaitsevat Turkissa, lähellä Boronia, Kaliforniaa – yhteisöä joka on saanut nimensä boorin mukaan (Boronissa myös maailman suurin booraksikaivos), Yhdysvaltain lounaisosissa, Atacaman aavikolla Chilessä ja Tiibetissä. Booraksia voi valmistaa myös kaikista muista booriyhdisteistä.


title: Booraksi

text: Booraksi on luokiteltu Suomessa kesäkuusta 2009 lähtien myrkylliseksi yhdisteeksi.


title: Booraksi

text: Booraksi ei ole kuitenkaan erityisen myrkyllistä. Sen LD-arvoksi (annos, joka tappaa puolet koe-eläimistä kokeen aikana) on saatu rottakokeilla 2,66 g/kg. Sitä on siis nautittava huomattava määrä ennen merkittäviä komplikaatioita tai kuolemaa. Turhaa booraksipölylle altistumista on kuitenkin vältettävä. Esimerkiksi Yhdysvalloissa teollisuuskäytössä suojavarusteet ovat pakollisia, kotitalouskäytössä ei. Pienimuotoinen altistus aiheuttaa ensioireina ärsytystä ja ihottumaa. Boorihappopohjaiset silmähuuhteluaineet ja desinfiointiaineet ovat haitallisia pikkulapsille, etenkin jatkuvassa käytössä, sillä aine poistuu elimistöstä hitaasti.


title: Damian Zimoń

text: Damian Zimoń (s. 25. lokakuuta 1934) on katolisen kirkon 21. joulukuuta 1957 vihitty puolalainen pappi. Hänet nimitettiin Katowicen hiippakunnan piispaksi 3. kesäkuuta 1985 ja vihittiin piispaksi 29. kesäkuuta. Katowicen hiippakunnasta tuli 25. maaliskuuta 1992 arkkihiippakunta ja Zimońista tämän muutoksen myötä Katowicen ensimmäinen arkkipiispa.


title: Stanisław Adamski

text: Stanisław Adamski (12. huhtikuuta 1871 – 12. marraskuuta 1967) oli katolisen kirkon puolalainen pappi ja poliitikko. Hänet vihittiin papiksi 12. marraskuuta 1899, sitten piispaksi 26. lokakuuta 1930. Hän toimi Katowicen hiippakunnan piispana vuodesta 1930 kuolemaansa. Hänen kirkollisen uransa kuitenkin katkaisivat ensin toisen maailmansodan aikana natsit ja vielä sen jälkeen kommunistit.


title: Stanisław Adamski

text: Adamski oli myös Puolan parlamentin jäsen. Hän istui vuosina 1919–1922 Sejmissä (alahuoneessa) ja vuosina 1922–1927 senaatissa.


title: Waltz with Bashir

text: Waltz with Bashir (, "Vals im Bašir") on israelilaisen Ari Folmanin ohjaama animaatiodokumentti, joka kertoo ohjaajan osallisuudesta Sabran ja Shatilan verilöylyihin Libanonin sodassa 1982.


title: Waltz with Bashir

text: Folman osallistui Israelin armeijassa Libanonin sotaretkeen 19-vuotiaana vuonna 1982. Nelikymmenvuotiaana hän hakeutui psykoterapiaan ja käsitti, miten valtavia aukkoja hänen muistissaan oli sodan kohdalla. Hän päätti tehdä kokemuksistaan elokuvan ja päätyi animaation, koska uskoi sen sopivan parhaiten tajunnasta, alitajunnasta, unista, painajaisista, harhanäyistä ja kuolemasta ammentavaan teokseensa. Elokuva on rahoitettu kansainvälisenä yhteishankkeena, ja Yleisradio on yksi sen osatuottajista.


title: Waltz with Bashir

text: Ohjaajan alter ego alkaa haastatella Libanonin sotaretken aikaisia aseveljiään, posttraumaattisiin kokemuksiin erikoistunutta psykiatria sekä Sabran ja Shatillan todistajana toiminutta sotareportteria. Kerronta jäljittelee filmattuja dokumentteja "puhuttujen päiden" käyttöineen ja nimiteksteineen. Elokuva päättyy autenttisiin kuviin verilöylyn kokeneista pakolaisleireistä.


title: Waltz with Bashir

text: Elokuvan Suomen-ensiesitys oli DocPoint-festivaaleilla tammikuussa 2009 ja teattereissa 20.2.2009. Kulttuurivihkojen Eero Hirvenoja piti "Bashiria" kerronnaltaan kiehtovana muistipelinä, jossa tapahtumat avautuvat vähitellen kuin jännityskertomuksessa. Hän arvioi elokuvan tärkeäksi poliittiseksi ja moraaliseksi puheenvuoroksi. Animaation käyttö kuitenkin osaltaan etäännyttää katsojaa tapahtumista.


title: Waltz with Bashir

text: Nyt-liitteen kriitikot valitsivat elokuvan vuoden 2009 kymmenen parhaan filmin joukkoon.


title: Onomatodoksia

text: Onomatodoksia on 1900-luvun alussa Venäjän ortodoksisessa kirkossa syntynyt mystinen liike. Liike otti kirjaimellisesti Mooseksen lain käskyn, jonka mukaan Jumalan nimi on niin pyhä, että sitä ei saa lausua. Onomatodoksien mukaan se, joka tuntee Jumalan nimen, tuntee myös itse Jumalan. Liike sai kannatusta varsinkin Athosvuoren venäläisten munkkien keskuudessa.


title: Onomatodoksia

text: Tsaari Nikolai II piti liikettä uhkana imperiumilleen ja lähetti Egeanmerelle 1913 kolme sotalaivaa. Sotilaat häätivät pistimien avulla tuhatkunta munkkia luostareistaan ja laivasivat heidät Venäjälle kurinpalautusta varten.


title: Onomatodoksia

text: Myöhemmin onomatodoksinen ajattelu on innoittanut muun muassa matemaattisen kontinuumihypoteesin tutkijoita.


title: Vehkalahden Veikot

text: Vehkalahden Veikot r.y. (VeVe) on vuonna 1911 perustettu haminalainen noin 2 300 jäsenen urheiluseura. Seuran viralliset urheilumuodot ovat ampumahiihto, hiihto, suunnistus, yleisurheilu sekä triathlon, joiden lisäksi seuran piirissä harrastetaan pesä-, lento- ja jalkapalloa sekä kuntoliikuntaa. Veikot on koko historiansa ajan ollut jäsenmäärältään Kymenlaakson maakunnan suurin urheiluseura. Parhaimmillaan jäseniä on ollut 2 700. Seuran perustivat toistakymmentä kyläosastoa, jotka toimivat edelleen. Uusia kyläosastoja on perustettu vuosien varrella. Suurin osasto on yli 500 jäsenen Husulan Kunto.


title: Vehkalahden Veikot

text: Seura on saavuttanut menestystä hiihdossa, ampumahiihdossa ja suunnistuksessa. Veikkojen ensimmäinen Suomen mestari oli Tilda Lonka naisten 5 kilometrin hiihdossa 1912, ja sen jälkeen seura on saanut hiihdossa kymmeniä Suomen mestaruuksia. Seuran edustamia tunnettuja huippu-urheilijoita ovat olympiatason hiihtäjät Valmari Toikka, Valter Forsell (Salpausselän voittaja 1937), Sulo Nurmela ja Marjatta Kajosmaa, olympiatason ampumahiihtäjät Katja Holanti ja Tuija Vuoksiala, keihäänheittäjät Tapio Korjus ja Jyrki Blom sekä suunnistaja Tero Föhr.


title: Vehkalahden Veikot

text: Sulo Nurmela voitti 17 kilometrin maailmanmestaruuden 1934 ja viestin maailmanmestaruuden 1934 ja 1935. Garmisch-Partenkirchenin olympiakisoissa 1936 hän oli aloittajana Suomen viestijoukkueessa, joka voitti kultaa. Marjatta Kajosmaa hiihti 1968–76 ja saavutti hopeaa 10 kilometrillä 1972 ja pronssia 5 kilometrillä sekä viestissä pronssia vuosina 1972 ja 1976. Hänet valittiin vuoden naisurheilijaksi Suomessa 1969–72 ja 1975. Hiihto on ollut seurassa näkyvästi mukana 100 vuotta, ja Veikoilla on esimerkiksi 15 Suomen mestaruutta miesten ja naisten viestinhiihdosta.


title: Vehkalahden Veikot

text: Katja Holanti edusti Suomea kolmissa olympiakisoissa 1994–2002 ja sai olympia- ja MM-kilpailuissa yhteensä 36 starttia. Hän voitti maailmancupin osakilpailun joulukuussa 2001. Holanti sai ampumahiihdossa ja ampumajuoksussa yli 30 SM-mitalia. Tuija Vuoksiala sai MM-pronssin ampumahiihdon viestissä 1990 ja normaalimatkalla 1987. Hänkin voitti ampumahiihdossa ja ampumajuoksussa yli 30 SM-mitalia. Ampumahiihdon naisten viestin SM-kullan Veikot on voittanut kahdeksan kertaa.


title: Vehkalahden Veikot

text: Tapio Korjus edusti Vehkalahden Veikkoja voittaessaan keihäänheiton Suomen mestaruuden 1987. Liikunnanopettajan työn vuoksi hän siirtyi seuraavana vuonna Lapualle ja edusti Lapuan Virkiää voittaessaan olympiakullan Soulissa 1988. Jyrki Blom oli Stuttgartin EM-kilpailuissa 1986 keihäässä neljäs. Veikkojen juoksijoista Olli Talsi voitti Suomen hallimestaruuden 60 metrin aidoissa 2004 mutta siirtyi sitten Karhulan Katajaisiin.


title: Vehkalahden Veikot

text: Suunnistuksessa seuran joukkue on voittanut Jukolan viestin vuosina 1983 ja 2006. Vuonna 2011 Vehkalahden Veikot järjesti 100-vuotisjuhlavuotenaan Jukolan Viestin kolmannen kerran. Suunnistuksen SM-kilpailuissa Veikot on saavuttanut yli sata Suomen mestaruutta. Jukolassa Veikot on ollut voittojen lisäksi kolmas 2003, 2007 ja 2008. Tiomilassa paras sijoitus on neljäs keväällä 2009.


title: Vehkalahden Veikot

text: Tero Föhr on suunnistanut viestin MM-pronssin 2007 ja 2009 ja keskimatkan MM-hopean 2007. Maailmancupin loppupisteissä hän 2007 neljäs. Veikkojen kasvatti Anni-Maija Fincke ehti MM-edustajaksi vehkalahtelaisena mutta kruunasi uransa viestin maailmanmestaruuden 2010 edustaessaan silloin Tampereen Pyrintöä. Veikkojen vanhemmista suunnistajista Tyyne Leskinen voitti Venlojen juoksun 1954 ja saavutti 50 vuoden urallaan 1951–2001 suuren määrän SM-mitaleja naisten ja veteraanien sarjoissa.


title: Vehkalahden Veikot

text: Vehkalahden Veikot perustettiin vuonna 1911 useiden pienten kyläseurojen yhteiseksi pitäjäseuraksi. Tällaisena koko kunnan kattavana yleisseurana Veikot oli ensimmäinen Suomessa. SVUL:n Kymenlaakson piirin hallitus ei aluksi hyväksynyt uutta seuraa, koska naapurikuntien seurat pelkäsivät uuden seuran olevan liian vahva. SVUL:n keskushallitus Helsingissä kuitenkin hyväksyi Veikot, ja pian samanlaisia pitäjäseuroja alettiin perustaa kaikkialla Suomessa.


title: Vehkalahden Veikot

text: Veikkojen puheenjohtajana vuonna 2018 aloitti Juha Harju. Pitkäaikaisia puheenjohtajia ovat olleet Paavo Vehkaranta 1932–1937 ja 1939–1945, Sulo Koskiaho 1951–1964, Erkki Kapiainen 1968–1983, Markku Seppä 1994–2007, Marko Koskiaho 2008–2011, Vesa Koskiaho 2012–2015 ja Hannu Kuikko 2016–2017. Parhaina vuosinaan Veikot on ollut lajiliittojen luokittelussa valioluokassa kaikissa päälajeissaan hiihdossa, suunnistuksessa, ampumahiihdossa ja yleisurheilussa.


title: Vehkalahden Veikot

text: Tietokirjailija Antti O. Arponen kirjoitti vuonna 2011 Veikkojen 100-vuotisesta historiasta kirjan Kyläkentiltä menestykseen.


title: Venetsian maakunta

text: Venetsian maakunta () oli yksi Italian maakunnista vuoden 2014 loppuun asti. Se sijaitsi Veneton alueella Italian koillisosassa rajoittuen Adrianmereen. Venetsian maakunta muutettiin 1.1.2015 alkaen Venetsian metropolikaupungiksi. Maakunta muodostui 44 kunnasta ja sen pääkaupunki oli Venetsia.


title: Venetsian maakunta

text: Venetsian maakunnan pinta-ala oli 2 461 km² ja asukasluku toiminnan päättyessä 857 841. Maakunnan suurimmat väkiluvultaan suurimmat kaupungit olivat:


title: Rovigon maakunta

text: Rovigon maakunta () on yksi Italian maakunnista. Se sijaitsee Veneton alueella Italian koillisosassa rajoittuen Adrianmereen.


title: Rovigon maakunta

text:
Rovigon maakunnan pinta-ala on 1 790 km² ja asukasluku 246 255 (2008). Maakunta muodostuu 50 kunnasta, pääkaupunki on Rovigo.
"asukasluku 31.12.2006"


title: Andreas Matt

text: Andreas Matt (s. 19. lokakuuta 1982) on itävaltalainen freestylehiihtäjä, joka kilpailee skicrossissa.


title: Andreas Matt

text: Vancouverin olympialaisissa 2010 Matt sijoittui skicrossissa hopealle. MM-kilpailuissa hän on voittanut kultaa vuonna 2009 ja sijoittunut kolmanneksi vuonna 2011. Maailmancupissa hän on voittanut kolme osakilpailua ja sijoittunut 11 kertaa palkintokorokkeelle (29.1.2011 mennessä).


title: Andreas Matt

text: Andreas Mattin veli on alppihiihtäjä Mario Matt.


title: The New York Observer

text: The New York Observer on yhdysvaltalainen viikoittain New Yorkissa ilmestyvä sanomalehti. Lehden perusti Arthur L. Carter vuonna 1987 ja nykyään sen omistaa Jared Kushner. Lehden päätoimittaja on Peter W. Kaplan.


title: The New York Observer

text: Lehti tunnetaan nykyään erityisesti Candace Bushnellin kolumneista, jotka toimivat pohjana televisiosarjalle "Sinkkuelämää"


title: Wilson Palacios

text: Wilson Palacios (s. 29. heinäkuuta 1984) on hondurasilainen jalkapalloilija, pelipaikaltaan keskikenttäpelaaja. Hän edustaa kaudella 2008/2009 Englannissa Tottenham Hotspuria joka pelaa Englannin Valioliigaa. Hän edusti myös alkukaudesta Wigania mutta siirtyi tammikuussa 2009 Tottenhamiin.


title: Wilson Palacios

text: Lempinimensä 'taikuri' Palacios sai tehtyään maalin puolesta kentästä Marathón clubia vastaan pelin viimeisillä minuuteilla vuonna 2006.


title: Wilson Palacios

text: Kaudella 2007/2008 Palacios pelasi lainalla Olimpiasta 7 ottelua Englannin Valioliigan Birminghamissa. Birmingham ei kuitenkaan hankkinut Palaciosta pysyvästi Birminghamiin.


title: Wilson Palacios

text: Palacios siirtyi Wiganiin 1 miljoonalla punnalla. Latics debyyttinsä Palacios teki Pride Parkilla 12. tammikuuta 2008 pelaten vasempana laiturina. Steve Bruce hankki Palacioksen vasta pysyvästi kaudelle 2008/2009 Englantiin. Aikaisemmin Palacios oli ollut Brucen valmennettavana juuri Birminghamissa. Jo Brucen Birmingham aikana Arsenalin manageri Arsène Wenger oli suositellut Palaciosta hankittavaksi. Wenger tiesi Palacioksen kyvyt kun Wilson oli käynyt kesällä 2007 Arsenalin testattavana.


title: Wilson Palacios

text: Tammikuussa 2009 sekä Manchester City että Tottenham Hotspur olivat kiinnostuneita Palacioksesta. Myös Manchester Unitedin uskottiin olevan kiinnostunut Palacioksesta mutta Steve Bruce kiisti väitteen.


title: Wilson Palacios

text: Myöhemmin tammikuussa Wigan hyväksyi Tottenhamin 14 miljoonan punnan tarjouksen Palacioksesta. 20. tammikuuta 2009 Palacios sai luvan käydä Tottenhamin lääkärintarkastuksessa. 21. tammikuuta 2009 Palacioksen käytyä lääkärintarkastuksessa Tottenham joutuu vielä odottamaan työlupaa, jotta voi rekisteröidä Palacioksen Tottenhamin Valioliigajoukkueeseen. Loppukaudella Palacios ei voi pelata Tottenhamille Englannin liigacupissa eikä Englannin FA-cupissa koska hän on edustanut jo Wigania aikaisemmin kaudella ks. kilpailuissa. Debyyttinsä Tottenhamille Valioliigassa Palacios teki vieraspelissä Boltonia vastaan 31. tammikuuta 2009.


title: Valvira

text: Valvira eli Sosiaali- ja terveysalan lupa- ja valvontavirasto (, ) on Suomen sosiaali- ja terveysministeriön hallinnonalaan kuuluva keskusvirasto, joka ohjaa, valvoo ja hoitaa lupahallintoa Suomen sosiaali- ja terveydenhuollossa, alkoholihallinnossa ja ympäristöterveydenhuollossa. Valvira tekee yhteistyötä aluehallintovirastojen kanssa mm. laatimalla yhteisiä valvontaohjelmia, joissa on myös tarkemmin sovittu työnjaosta aluehallintovirastojen ja Valviran kesken.


title: Valvira

text: Valvira on sosiaali- ja terveydenhuollon valtakunnallinen lupaviranomainen. Kemikaalien terveyshaittojen ehkäisyyn ja torjuntaan sekä palo- ja räjähdysvaaraan liittyvät tehtävät siirtyivät 1. tammikuuta 2011 Tukesiin (Turvallisuus- ja kemikaalivirasto, REACH-asetuksen mukainen viranomainen).


title: Valvira

text: Laitos syntyi 1. tammikuuta 2009, kun Terveydenhuollon oikeusturvakeskus (TEO) ja Sosiaali- ja terveydenhuollon tuotevalvontakeskus (STTV) yhdistyivät.


title: Valvira

text: Valviran organisaatio on jaettu osastoihin prosessien mukaan. Omat osastonsa muodostavat myös hallinnon ja tietohallinnon tukitoiminnot. Kaikki osastot on vielä organisoitu sisäisesti ryhmiin.


title: Valvira

text: Ryhmät


title: Valvira

text: Valvira ohjaa, valvoo ja hoitaa lupahallintoa sosiaali- ja terveydenhuollossa, alkoholihallinnossa ja ympäristöterveydenhuollossa. Se tekee yhteistyötä aluehallintovirastojen kanssa mm. laatimalla yhteisiä valvontaohjelmia, joissa on myös tarkemmin sovittu työnjaosta aluehallintovirastojen ja Valviran kesken.


title: Valvira

text: AmmattioikeudetElinkeinon harjoittaminenTerveys ja tutkimus


title: Valvira

text: Adoptioluvat


title: Valvira

text: SosiaalihuoltoTerveydenhuoltoTerveydenhuollon laitteet ja tarvikkeet


title: Valvira

text: GeenitekniikkaTerveydensuojelulain mukainen valvontaAlkoholilain mukainen valvontaTupakkalain mukainen valvontaValviran tehtävänä on ohjata aluehallintovirastoja niiden sosiaali- ja terveydenhuoltoon liittyvissä tehtävissä. Tavoitteena on, että aluehallintovirastojen ohjaus-, lupa ja valvontakäytännöt ovat mahdollisimman yhdenmukaisia.


title: Valvira

text: Valvira ja aluehallintovirastot hoitavat valvontatehtäviä yhdessä laatimiensa valvontaohjelmien mukaisesti.


title: Valvira

text: Valviran yhteydessä toimii Valtakunnallinen lääketieteellinen tutkimuseettinen toimikunta (TUKIJA).


title: Valvira

text: Valelääkärikohun aikana ilmeni, että Valvira poistaa muidenkin lääkärien oikeuksia vuosittain yhä enemmän. Vuonna 2006 lääkäreistä ja hoitajista 16 menetti oikeuden toimia ammatissa, kun se vuonna 2010 oli 81, joista lääkäreitä oli 15 ja syynä oli perusteeton keskushermostoon vaikuttavien lääkkeiden määrääminen joko potilaalle tai itselle. Päihteiden käyttö ja mielenterveysongelmat olivat sekä lääkäreillä että hoitajille syynä oikeuksien menettämiseen. Vuonna 2014 tehtiin 24 päätöstä poistaa lääkärin ammatinharjoittamisoikeus ja 39 päätöstä rajoittaa lääkärin ammatinharjoittamisoikeutta.


title: Petri Vanhala

text: Petri Vanhala (s. 1. huhtikuuta 1963 Anjala) on suomalainen ammattiyhdistysvaikuttaja. Vanhala valittiin Paperiliiton puheenjohtajaksi 19. toukokuuta 2011. Hän seurasi tehtävässä liiton johdosta eronnutta Jouko Ahosta. Vanhala on aikaisemmin toiminut Paperiliiton liittosihteerinä ja johtoryhmän jäsen hän on ollut vuodesta 2003. Puoluekannaltaan Vanhala on sosiaalidemokraatti.


title: Petri Vanhala

text: Vanhala aloitti työnteon 17-vuotiaana Myllykosken paperitehtaalla prässipoikana. Hän seurasi työpaikan valinnassa isänsä jalanjälkiä. Tehtaalla Vanhala osallistui aktiivisesti ammattiyhdistystoimintaan. Vuonna 1991 Vanhala ryhtyi opiskelemaan Tampereen yliopistossa. Hallintonotaariksi valmistuttuaan hän työskenteli Uudenmaan verovirastossa. Vuonna 2002 Vanhala valittiin Paperiliiton talouspäälliköksi ja seuraavana vuonna liittosihteeriksi.


title: Petri Vanhala

text: Tammikuussa 2009 joukko SAK:n merkittävien teollisuusliittojen sosiaalidemokraattisia johtajia pyysi Vanhalaa ehdokkaaksi keskusliiton uudeksi puheenjohtajaksi Lauri Ihalaisen jälkeen. Vanhala suostui pyyntöön. Valinta tehtiin 14. toukokuuta. Vanhala hävisi Lauri Lylylle, kun SAK:n valtuuston sosialidemokraatit asettuivat tämän taakse äänin 49–31.


title: Petri Vanhala

text: Vanhala asuu Helsingin Oulunkylässä. Hänellä on kaksi lasta. Vanhala harrastaa moottoripyöräilyä ja hän valmentaa jalkapalloseura Käpylän Pallon junioreita. Vuoden 2010 alusta hän on toiminut Suomen Palloliiton Helsingin piirin puheenjohtajana.


title: Firefox (elokuva)

text: Firefox, televisioesityksessä käytetty myös nimeä Firefox – tulikettu, on Clint Eastwoodin ohjaama yhdysvaltalainen toiminnallinen trilleri vuodelta 1982, jossa hän näyttelee myös pääosaa.


title: Firefox (elokuva)

text: Neuvostoliittolla on tehokkain ilmassa kulkeva ase, MIG-31-hävittäjä, koodinimeltään "Tulikettu". Sitä ei näe tutkassa, se lentää kuusi kertaa ääntä nopeammin ja aseita käytetään siinä ajatuksen voimalla. Yhdysvaltalaiset tahtovat varastaa koneen ja haluavat lähettää vaaralliseen operaatioon Vietnamin sodan veteraanin, majuri Mitchell Gantin (Eastwood). Hän suostuu traumoistaan huolimatta tai ehkä juuri sen takia.


title: Firefox (elokuva)

text: Elokuvan erikoisin piirre on sen yleisasenne: tarina kertoo kylmästi, että poliitikot ja tiedustelujohtajat korjaavat voiton. Toisinajattelijat, agentit ja lentäjät vain tottelevat ja tarvittaessa kuolevat. Eloonjääneiden ainoaksi palkkioksi jäävät salaiset kunniamaininnat, mutta mielessä kummittelevat tehtävissä surmansa saaneiden haamut.


title: Firefox (elokuva)

text: "Video-oppaassa" vuodelta 1994 elokuva saa yhden tähden viidestä, mikä vastaa sanallista arviota ”huono”.


title: Edgar Julius Jung

text: Edgar Julius Jung (6. maaliskuuta 1894 Ludwigshafen – 1. heinäkuuta 1934 Oranienburg) oli saksalainen asianajaja ja poliitikko. Hän johti oikeistolaiskonservatiivista vallankumouksellista liikettä, joka vastusti Weimarin tasavaltaa, jonka parlamentaarista järjestelmää Jung piti rappeutuneena ja ulkomaalaisvaikutteisena. Hän vastusti lisäksi kansallissosialistista puoluetta. Kirjoittaessaan poliittisia kolumneja hän saattoi käyttää nimimerkkiä ”Tyl”.


title: Edgar Julius Jung

text: Luutnantiksi ensimmäisen maailmansodan rintamilla noussut Jung perusti asianajajatoimiston Müncheniin 1925. Sodan jälkeisinä vuosina Jung oli aktiivisesti mukana politiikassa ja poliittisessa keskustelussa. Carl Schmittin lailla Jung piti liberaalia ja demokraattista parlamentarismia elinkelvottomana. Weimarin tasavallassa vallinnut poliittinen levottomuus osoittaisi ennen pitkää sen heikkoudet ja vallankumoukselliset liikkeet, kuten kommunistit tai natsit ottaisivat vallan maassa. Vuonna 1928 hän julkaisi kirjansa "Die Herrschaft der Minderwertigen - Ihr Zerfall und ihre Ablösung durch ein neues Reich" (”Alempien hallinto – heidän tappionsa ja korvaamisensa uudella vallalla”).


title: Edgar Julius Jung

text: Vuonna 1932 Jungista tuli kansleri Franz von Papenin puheiden kirjoittaja. Natsien vuoden 1933 tammikuun valtaannousun jälkeen Jung kirjoitti puheen, jonka Papen piti Marburgin yliopistossa 17. kesäkuuta 1934. Puhe toi ilmi konservatiivien kriittisyyden kansallissosialismin väkivaltaisuutta kohtaan. Adolf Hitler raivostui kuullessaan puheesta ja antoi SS:n johtajalle Heinrich Himmlerille tehtäväksi pidättää Jungin 25. kesäkuuta. SS vangitsi hänet vielä samana päivänä ja hänet teloitettiin pitkien puukkojen yön väkivaltaisessa puhdistuksessa, jonka avulla natsihallinto pyrki pääsemään eroon poliittisista vastustajistaan. Jungin ruumis löytyi ojasta Oranienburgissa.


title: Valkoluomikerttuli

text: Valkoluomikerttuli ("Geothlypis tolmiei") on Yhdysvaltain ja Kanadan länsiosissa sekä Meksikossa elävä kerttuleihin kuuluva varpuslintu. Laji on nimetty William Fraser Tolmien kunniaksi.


title: Valkoluomikerttuli

text: Kooltaan valkoluomikerttuli on noin 10–15 cm. Koiraan selkä, siivet ja pyrstö, lukuun ottamatta keltaista alapuolta, ovat väriltään oliivin vihreät. Pää, kaula ja kurkku ovat mustat. Silmiä ympäröi leveä katkennut rengas. Vaysa on keltainen. Naaraan pää ja kaula ovat väriltään oliivinvihreät. Silmiä ympäröivät ylä- ja alapuolilta valkeat kaaret. Nuoret yksilöt muistuttavat naarasta, mutta voivat olla väriltään vaaleampia. Valkoluomikerttulin koivet ovat vaaleanpunertavat. Laji muistuttaa rämekerttulia ("Oporonis agilis") ja korpikerttulia ("Oporornis philadelphia"), mutta eroaa näistä valkoisen silmänympäryksensä perusteella, joka puuttuu näiltä lajeilta tai on epätäydellisempi kuin valkoluomikerttuleilla. Valkoluomikerttuli muistuttaa kuitenkin niin paljon räme- ja korpikerttulia, että niiden arvellaan jakautuneen omiksi lajeikseen yhteisestä kantamuodosta viimeisimmän jääkauden lämpimimpinä interglasiaalisina kausina, joiden jälkeen metsäalueet joutuivat jälleen jäämassoilla eristetyiksi.


title: Valkoluomikerttuli

text: Valkoluomikerttulit pesivät kalliovuorilta Tyynenmeren rannoille ja pohjois-etelä-suunnassa aina Yukonista keskiseen Meksikoon. Lajia tavataan havu-, lehti- ja sekametsistä sekä tiheiköistä rannikoilta aina 3 000 metrin korkeuteen saakka. Talveksi laji muuttaa Keski-Amerikkaan.


title: Valkoluomikerttuli

text: Ravintonaan valkoluomikerttulit käyttävät hyönteisiä. Niitä ne etsivät yleensä maasta tai pensaiden lehtien seasta.


title: Valkoluomikerttuli

text: Laji rakentaa kuppimaisen pesänsä kuivista puun oksista ja muista kasvinosista. Lopuksi pesä viimeistellään hienommilla kasvikuiduilla. . Naaras munii yleensä kahdesta kuuteen vaihtelevasti kuvioitua kermanvalkeaa munaa. Poikaset kuoriutuvat noin kahden viikon hautomisen jälkeen ja poistuvat pesästä noin yhdeksän päivän kuuluttua kuoriutumisestaan. Nuorten lintujen vanhemmat kuitenkin huolehtivat jälkeläisistään vielä kunnes ne ovat tarpeeksi vanhoja itsenäistyäkseen.


title: Wagner (täsmennyssivu)

text: Wagner voi tarkoittaa ainakin seuraavia:


title: Vapaalippu

text: Vapaalippu oli Forssan seudulla ilmestynyt kulttuuri- ja tapahtumalehti, jota kustansi mainostoimisto Mainossatama Oy. Lehden päätoimittaja oli Johanna Talikainen. Ensimmäinen numero ilmestyi lokakuussa 2004 ja viimeinen helmikuussa 2010.


title: Vapaalippu

text: Vapaalippu ilmestyi kerran kuussa (10 kertaa vuodessa) aikakauslehtiformaatissa. Se jaettiin ilmaiseksi kaikkiin kotitalouksiin ja yrityksiin Forssan, Humppilan, Jokioisten, Tammelan ja Ypäjän alueilla. Lisäksi lehtiä oli jaossa erityisissä jakelupisteissä ympäri seutua.


title: Robert Wagner (Gauleiter)

text: Robert Heinrich Wagner (13. lokakuuta 1895 Lindach bei Eberbach, Saksa – 14. elokuuta 1946 Fort Ney, Ranska) oli Saksan kansallissosialistisen työväenpuolueen aluejohtaja "Gauleiter" Badenissa ja Elsassin siviilihallinnon johtaja, kun natsi-Saksa miehitti Ranskaa toisen maailmansodan aikana.


title: Robert Wagner (Gauleiter)

text: Wagner tutustui Adolf Hitleriin jo ensimmäisen maailmansodan aikana. Hän oli mukana epäonnistuneessa oluttupavallankaappauksessa 1923, josta hänet tuomittiin vankeuteen yhdessä Hitlerin kanssa.


title: Robert Wagner (Gauleiter)

text: Natsihallinnon aikana Wagner toimi aluksi Badenin Gauleiterina. Lokakuussa 1940 hän lähetti ylpeänä Hitlerille viestin: "Baden ist als erster Gau judenfrei." – ”Baden on vapaa juutalaisista ensimmäisenä hallintoalueena.” Wagnerista tehtiin myös Elsassin Gauleiter, jossa hän ansaitsi nimityksen "Schlächter vom Elsaß" – Elsassin teurastaja.


title: Robert Wagner (Gauleiter)

text: Sodan jälkeen Wagner joutui oikeuteen rikoksista ihmiskuntaa vastaan. Strasburgin sotatuomioistuin tuomitsi hänet kuolemaan 1946. Tuomio pantiin täytäntöön 14. elokuuta 1946 Fort Neyssa.


title: Korpinen

text: Korpinen voi tarkoittaa ainakin seuraavia:


title: Inflammation Free Diet

text: Inflammation Free Diet eli IFD on terveelliseen ravitsemukseen pyrkivä dieetti. Sen on kehittänyt yhdysvaltalainen lääketieteellisten artikkeleiden kirjoittaja Monica Reinagel, joka on koulutukseltaan kokki. Hän on kirjoittanut aiheesta kirjan "Inflammation Free Diet Plan". Kirjan toinen tekijä on lääketieteen tohtori Julius Torelli, joka on erikoistunut sydäntauteihin ja kirjoittanut kirjan "Beyond Cholesterol".


title: Inflammation Free Diet

text: Ruokavalion ideana on taistella elimistössä syntyviä tulehduksia vastaan, jotka aiheuttavat erilaisia sairauksia, kuten sydäntautia, syöpää, diabetesta ja Alzheimerin tautia. Ruokavaliota noudattava syö 1 600 kilokaloria päivässä. Ravinnon koostumus on puolet hiilihydraatteja, 20 prosenttia valkuaista ja 30 prosenttia rasvaa. Dieetin kehittäjä on laatinut listan 1 500 ruoka-aineesta, joille on annettu IFD-pisteytys sen mukaan, miten ne vähentävät tai aiheuttavat elimistössä tulehduksia. Hyviä eli sellaisia, joiden pistemäärä on suuri, ovat erityisesti vihannekset ja vapaana kasvanut lohi ja yleensä kala. Huonoja ovat esimerkiksi siipikarja ja valkoinen, kuorittu vilja ja riisi.


title: Inflammation Free Diet

text: Kirjassa tuodaan esiin kirjolohen haitallisuus verrattuna vapaana kasvaneeseen loheen. Sen mukaan kirjolohi sisältää arakidonihappoa sisältävää rasvaa.


title: Inflammation Free Diet

text: Kun elimistön tulehdukset kroonistuvat, seurauksena on vaurioita, kuten nivelrikkoa. On viitteitä siitä, että esimerkiksi liikalihavuus, siis elimistössä oleva liika rasva, lisää tulehdusalttiutta. Elimistössä syntyvät tulehduksia korjaaviin aineisiin voi vaikuttaa se, mitä syömme. IFD-dieettiä pidetään kuitenkin hätiköitynä, sillä tulehdusten synnystä ei vielä ole varmaa tutkittua tietoa. Siksi ruoka-aineiden pisteyttäminen on lähinnä arvailua.


title: Inflammation Free Diet

text: Dieetin yleiselle terveellisyydelle annetaan kuitenkin arvoa, sillä sen suositteleman ravinnon keskinäiset suhteet noudattavat yleisiä terveellisen ravinnon suosituksia. Siipikarjatuotteiden välttämiselle ei kuitenkaan ole perusteita, sen sijaan kasvisten runsas osuus on hyväksi. Hyvää siinä on myös suositus välttää nopeita hiilihydraatteja, kuten jalostettua viljaa ja riisiä. Tulehdusten estäminen tällä ruokavaliolla on kriitikoiden mielestä totuuden vääristelyä, mutta muuten se on terveellinen.


title: HMS Ark Royal (1914)

text: HMS Ark Royal oli ensimmäinen Britannian kuninkaallisen laivaston alus, joka oli valmistettu vesilentokoneiden emälaivaksi. Alus nimettiin vuonna 1934 "HMS Pegasukseksi", jotta nimi saatiin vapautettua rakenteilla olevalle uudelle tukialukselle ("HMS Ark Royal").


title: HMS Ark Royal (1914)

text: Kuninkaallinen laivasto katsoi tarvitsevansa toisen lentokoneiden emälaivan vesilentokoneiden emälaiva "HMS Hermeksen" lisäksi. Laivasto osti vuonna 1913 Blyth Shipbuilding Companylta rakenteilla olevan rahtialuksen 81 000 punnalla. Ostettu 7 000 tonnin alus muutettiin vesilentokoneiden emäalukseksi ja nimettiin "HMS Ark Royaliksi".


title: HMS Ark Royal (1914)

text: Rahtialukseen joudutiin tekemään suuria muutoksia. Konehuone siirrettiin aluksen perään, ja kansirakenteet tehtiin aluksen etuosaan. Kantta ei alun perin suunniteltu nousukanneksi vaan lentokoneiden moottoreiden käynnistämiseen ja lämmittämiseen sekä vaurioituneiden koneiden pelastamiseen merestä.


title: HMS Ark Royal (1914)

text: Alukseen rakennettiin myös suuri konesuoja (150 jalkaa pitkä, 45 jalkaa leveä sekä 15 jalkaa korkea) sekä riittävät verstaat koneiden huoltamista varten. Alukseen asennettiin myös kaksi kappaletta kolmen tonnin nostureita lentokoneiden nostamiseksi konehallista kannen luukkujen kautta kannelle, merestä alukseen tai päinvastoin.


title: HMS Ark Royal (1914)

text: Aluksella voi olla samanaikaisesti viisi vesilentokonetta ja kaksi maalentokonetta, joiden tuli laskeutua maakentälle tukialukselta nousun jälkeen. Alun perin koneina olivat kaksi Sopwith 807 -vesitasoa, kaksi Wright Pusheria, Short 135 ja kaksi Sopwith Tabloid -maalentokonetta.


title: HMS Ark Royal (1914)

text: "HMS Ark Royal" purjehti Dardanelleille 1. helmikuuta 1915 tehtävänään tukea maihinnousua. Alus saapui Tenedosiin 17. helmikuuta ja osallistui taistelutoimintaan alueella sekä 25. huhtikuuta tapahtuneen maihinnousun tukemiseen. Vaikka aluksen koneet olivat sinänsä tehottomia taistelukoneina, ne kykenivät toimimaan tiedustelutehtävissä ja tykistön tulenjohtokoneina. Alus siirrettiin toukokuun lopulla Imbrokseen, jossa se toimi varasto- ja korjausaluksena tukien kaikkia alueella olevia lentokoneita. Syynä siirtoon oli sukellusveneuhan lisääntyminen Dardanellien vesillä. Alus oli vastaavissa tehtävissä Mytilenessä ja Salonikissä marraskuusta 1915 maaliskuuhun 1916, minkä jälkeen se siirrettiin Mudrosiin tukemaan Kuninkaallisten ilmavoimien toista lennostoa (No 2 Wing). Tammikuussa 1918 kaksi alukselta noussutta Sopwith Babyä pommitti Saksan keisarikunnan laivaston risteilijää "SMS Goebenia". "HMS Ark Royal" oli edelleen Syran satamassa emälaivana Dardanellien alueen lentokoneille aselepoon saakka ja vielä senkin jälkeen.


title: HMS Ark Royal (1914)

text: Ensimmäisen maailmansodan päätyttyä alus siirrettiin Välimereltä Mustallemerelle, jolloin se kuljetti Batumiin lentokoneita, joilla oli tarkoitus tukea Venäjän sisällissodan valkoisia joukkoja. Alus osallistui vuonna 1919 Somalian maihinnousuun, jonka tarkoituksena oli kukistaa mullahin aloittama kansannousu.


title: HMS Ark Royal (1914)

text: Alus palasi Marmaranmerelle ja Mustallemerelle vuonna 1920, jolloin se osallistui valkoisten joukkojen evakuointiin Krimiltä ja kuljetti lentokoneita Basraan Persianlahdelle. Alus palasi tehtävän suoritettuaan Englantiin, missä se siirrettiin reserviin marraskuussa 1921 ja lopulta Rosythin telakalle huoltoon. Alus palasi palveluskäyttöön 22. kesäkuuta 1922.


title: HMS Ark Royal (1914)

text: Alus siirrettiin kuljettamaan lentokoneita Välimeren alueelta Chanakin kriisin vuoksi lokakuusta 1922 syyskuuhun 1923. Kriisin loputtua alus piti siirtää uudelleen huoltoon Maltalle 6. huhtikuuta 1923 ennen paluuta Dardanelleille paria viikkoa myöhemmin. Alus poistettiin palveluksesta 13. joulukuuta 1923 ja sijoitettiin Noren reserviin Chathamiin. Alus palasi palvelukseen 24. heinäkuuta 1929. 20. syyskuuta alus siirrettiin huollettavaksi Chathamiin, mistä se palasi palvelukseen 25. maaliskuuta 1930. Alus nimettiin uudelleen 21. joulukuuta 1934 "HMS Pegasukseksi".


title: HMS Ark Royal (1914)

text: Alus varustettiin katapultein vuonna 1940, mutta sen palvelus toisen maailmansodan aikana koostui lähinnä saattuetehtävistä. Alus myytiin joulukuussa 1946 Panamaan. Ostaja aloitti Antwerpenissa aluksen muutostyöt rahtialukseksi, jonka nimeksi piti tulla "Anita I". Työt kuitenkin keskeytettiin, ja alus myytiin romutettavaksi kesäkuussa 1949.


title: Theodor Krancke

text: Toisen maailmansodan alussa Krancke komensi taskutaistelulaiva "Admiral Scheeriä", joka hänen komennossaan upotti neljätoista ja kaappasi kolme liittoutuneiden kauppalaivaa viisikuukautisen purjehduksen aikana. Tästä hänet palkittiin rautaristin ritariristillä.


title: Theodor Krancke

text: Keväällä 1940 hän oli mukana erikoiskomennuskunnassa suunnittelemassa operaatio Weserübungia, joka tähtäsi Tanskan ja Norjan valloitukseen. Kriegsmarinen pintalaivasto menetti kykynsä suuriin operaatioihin sodan alkupuolella ja Krancke toimikin lähinnä nimellisissä johtotehtävissä. Normandian maihinnousun aikana kesällä 1944 hän komensi Ranskassa ollutta laivastoa sekä rannikkotykistöä.


title: Theodor Krancke

text: Liittoutuneet vangitsivat hänet sodan jälkeen elokuussa 1945. Hänet vapautettiin sotavankeudesta lokakuussa 1947. Kranckea ei syytetty sotarikoksista missään vaiheessa. Hän oli kuitenkin vapaaehtoisesti todistamassa Nürnbergin oikeudenkäynnissä sodan aikaisen esimiehensä suuramiraali Dönitzin puolustuksen todistajana.


title: S. J. Pentti

text: Samuel Johannes Malakias (S. J.) Pentti (vuoteen 1905 Fransén; 11. elokuuta 1885 Kalvola – 28. maaliskuuta 1954) oli suomalainen jyrkän oikeistolaisena tunnettu asianajaja ja toimittaja, joka oli Uuden Suomen päätoimittajana 1930-luvulla.


title: S. J. Pentti

text: Pentin vanhemmat olivat kirkkoherra Wilhelm Waurio (ent. Fransén) ja Aina Matilda Alander. Hän pääsi ylioppilaaksi 1904 ja valmistui filosofian kandidaatiksi 1909 ja maisteriksi 1910. Pentti suoritti vielä lakitieteen kandidaatin tutkinnon 1916 ja sai varatuomarin arvon 1928.


title: S. J. Pentti

text: Pentti toimi asianajajana Lahdessa, Tampereella ja Helsingissä vuosien 1914–1954 välillä. Hän oli Yhtyneet Paperitehtaat Oy:n lakimiehenä vuosina 1922–1954 ja kuului yhtiön hallitukseen. Pentti oli Suomen suojelusliiton asiamiehenä 1920–1921. Hän toimi Kauppalehden päätoimittajana 1921–1922, Iltalehden päätoimittajana 1920-luvun lopulla sekä Uudessa Suomessa ensin toimittajana vuosina 1927–1928 ja sitten päätoimittajana 1932–1940. Kokoomuksen oikeistosiipeen kuulunut Pentti kannatti yhteistyötä Lapuan liikkeen kanssa ja vastusti puolueessa maltillista linjaa ajanutta J. K. Paasikiveä. Pentti oli vuosina 1932–1935 Helsingin kaupunginvaltuuston jäsen ja kuului 1930-luvulla jonkin aikaa kokoomuksen puoluehallitukseen ja toimi puolueen rahastonhoitajana.


title: S. J. Pentti

text: S. J. Pentti oli naimisissa vuodesta 1916 puoliksi norjalaisen Helmi Arnebergin kanssa. Helmi Arneberg-Pentti toimi 1930-luvulla johtajana Lotta Svärd-järjestössä. Heidän poikansa Kaarle Henrik (K. H.) Pentti (1918-2014) toimi Nesteen varatoimitusjohtajana sekä puolustustaloudellisen suunnittelukunnan johtajana. K. H. Pentin poikia ovat edesmenneet Erkki J. Pentti ja Heikki Pentti. Pentin perhe omistaa enemmistön rakennusteollisuusalalla toimivasta Lemminkäinen-yhtiöstä. Yritys tuli perheelle K. H. Pentin vaimon Eva Vilamon kautta, joka oli Lemminkäisen perustajan rakennusmestari Oskari Vilamon tytär.


title: Eufrates

text: Eufrates () (35-118) oli antiikin kreikkalainen stoalaiseen koulukuntaan kuulunut filosofi. Flavius Philostratuksen mukaan hän oli kotoisin Tyroksesta, nykyisestä Libanonista, ja Stefanos Byzantionlaisen mukaan Epifaniasta, Syyriasta. Eunapios puolestaan kutsuu Eufratesta egyptiläiseksi.


title: Eufrates

text: Plinius nuorempi tutustui Eufrateehen samaan aikaan kun palveli Syyriassa (n. vuonna 81), ja he vaikuttavat olleen läheisiä ystäviä. Eräässä kirjeessään Plinius kuvaa Eufrateen kykyjä ja hyveitä, kuten hänen puhujanlahjojaan, joilla hän saa sivistymättömät ja vastentahtoisetkin kuuntelemaan. Plinius kuvaa Eufrateen olleen ulkoisesti pitkä, miellyttävän näköinen, pitkähiuksinen ja valkopartainen, mikä vaikutti hänelle osoitettuun kunnioitukseen. Kaunopuheisuutensa hän suuntasi maailman paheita, ei ihmisiä vastaan.


title: Eufrates

text: Myös muut aikalaiset kehuvat Eufrateen kykyjä puhujana. Apollonios Tyanalainen kuitenkin syyttää häntä ahneudesta ja nöyristelevästä mielistelystä. Kun Eufrates oli tullut vanhaksi ja oli kyllästynyt elämään, hän pyysi ja sai keisari Hadrianukselta luvan päättää elämänsä myrkyllä.


title: Valfrid Hedman

text: Elias Johan Valfrid Hedman (12. helmikuuta 1872 Hämeenlinna – 25. maaliskuuta 1939) oli suomalainen Hämeenlinnassa asunut opettaja ja kääntäjä, joka tunnettiin monipuolisesta kielitaidostaan.


title: Valfrid Hedman

text: Hedmanin vanhemmat olivat torikauppias Elias Hedman ja Karolina Eldman. Perhe asui aluksi Parolannummen leirikentän läheisyydessä mutta muutti myöhemmin Lukiokadulle Hämeenlinnaan. Hedman pääsi 15-vuotiaana suoraan Hämeenlinnan lyseon kolmannelle luokalle. Hän menestyi hyvin kieliopinnoissa, mutta matematiikan opiskelu osoittautui niin hankalaksi, että Hedman joutui lopettamaan koulun kuudennen luokan jälkeen. Hän opiskeli sen jälkeen kaikkia eurooppalaisia ja useita itämaisia kieliä kuten arabiaa, turkkia ja sanskritia. Hedmanin arvellaan hallinneen 20:stä jopa 70:een eri kieltä.


title: Valfrid Hedman

text: Hedman toimi englanninkielen opettajana Hämeenlinnan suomalaisilla jatkoluokilla 1902–1903 ja ruotsalaisessa yhteiskoulussa 1906–1909. Hedman oli Hämeen lääninhallituksen kielenkääntäjänä 1918–1939, ja hän opetti englantia ja saksaa Hämeenlinnan kauppakoulussa 1924–1929.


title: Valfrid Hedman

text: Hedman suomensi myös noin sata pääasiassa Kariston kustantamaa kaunokirjallista ja muuta teosta eri kieliltä.


title: Valfrid Hedman

text: Hedmanin lapsuudenystävä kirjailija Larin-Kyösti julkaisi 1934 Hedmanista muistelmaesseen teoksessaan "Kotoisilta kujilta". Hän kuvasi Hedmania myös 1948 ilmestyneen "Unta ja elämää" -teoksensa luvussa ”Naapurin poika”.


title: Kelli McCarty

text: Kelli McCarty (s. 6. syyskuuta 1969, Liberal Kansas) on yhdysvaltalainen malli ja näyttelijä. Hän oli vuoden 1991 Miss USA.


title: Kelli McCarty

text: Hän on näytellyt muun muassa televisiosarjassa "Passions" Beth Wallacen roolissa.


title: Kelli McCarty

text: McCarty on esiintynyt myös useissa softcore-pornoelokuvissa. Vuonna 2008 hän allekirjoitti sopimuksen Vivid Entertainment -aikusviihdeyhtiölle. McCartyn ensimmäinen hardcore-elokuva "Faithless: From Beauty Queen on Porn Queen" julkaistiin 4. helmikuuta 2009.


title: Valtiosopimus

text: Valtiosopimus on kansainvälisen oikeuden alaan luokiteltava sopimus, jonka osapuolina on kaksi tai useampia valtioita tai kansainvälistä järjestöä. Valtiosopimuksella luodaan tietty hallinnollinen, oikeudellinen, poliittinen tai taloudellinen järjestely sopimusosapuolten välille. Valtiosopimuksissa saatetaan käsitellä myös kulttuurisuhteita, liikennejärjestelyjä tai sosiaalisia kysymyksiä.


title: Valtiosopimus

text: Valtiosopimukset ovat kansainvälisen oikeuden merkittävin oikeuslähde tapaoikeuden ohella ja ne muodostavat kansainvälisen yhteistyön perustan. Valtiosopimukset voivat olla kahdenkeskisiä eli kahdenvälisiä eli bilateraalisia tai monenkeskisiä eli monenvälisiä eli multilateraalisia. Usean valtion keskinäistä sopimusta voidaan nimittää myös yleissopimukseksi eli konventioksi.


title: Valtiosopimus

text: Yleissopimukset ovat joko avoimia tai suljettuja, jolloin sopijaosapuoleksi pääseminen eli sopimukseen yhtyminen vaatii jokaisen sopijapuolen hyväksynnän. Sopimusta, jolla valtio yhtyy toisten aiemmin solmimaan sopimukseen, kutsutaan "adheesiosopimukseksi". Valtiosopimuksen voimassaoloaika voi olla rajoittamaton tai määräaikainen tai siinä voi olla irtisanomisehto. Sopimuksessa voi olla maininta sen purkautumisesta sopimuksen rikkomisen, yhteisen päätöksen tai uuden sopimuksen vuoksi. Myös olennainen ja odottamaton olosuhteiden muutos voi aikaansaada sopimuksen päättymisen; tällöin kyseessä on "clausula rebus sic stantibus".


title: Valtiosopimus

text: Valtiosopimukset tehdään kirjallisesti. Sopimusta solmittaessa voidaan käyttää yksinkertaista menettelytapaa, jolloin sanamuodosta sopineet toimielimet tekevät myös lopullisen päätöksen sopimuksen hyväksymisestä. Toinen tapa on käyttää yhdistettyä menettelyä, jolloin neuvottelijat allekirjoittavat sopimuksen, mutta lopullisen hyväksynnän tekee siihen oikeutettu valtioelin. Tällaista menettelyä kutsutaan ratifioinniksi ja tällöin sopimus saatetaan lopullisesti voimaan vaihtamalla ratifiointikirjoja tai tallettamalla ne sopimuksessa sovittuun paikkaan.


title: Valtiosopimus

text: Suomessa päätöksen valtiosopimuksen solmimisesta tekee tasavallan presidentti yhteistoiminnassa valtioneuvoston kanssa. Eduskunnan suostumuksen tarvitsevat lainsäädännön alaan luokiteltavat tai merkitykseltään tärkeät sopimukset. Eduskunnan suostumus tarvitaan esimerkiksi silloin, kun sopimus aiheuttaa pysyviä menoja tai koskee valtionrajojen muutoksia.


title: Valtiosopimus

text: Suomen tekemät valtiosopimukset on saatettava erikseen valtionsisäisesti voimaan, jotta ne velvoittavat hallintoviranomaisia, tuomioistuimia ja yksittäisiä kansalaisia. Tähän käytetään blankettilakia, jos kyseessä on lainsäädännön alaan kuuluva sopimus. Muut valtiosopimukset saatetaan voimaan asetuksella. Asetus julkaistaan Suomen säädöskokoelmassa ja valtiosopimus Suomen säädöskokoelman Sopimussarjassa.


title: Junius Rusticus

text: Quintus Junius Rusticus (n. 100-170) oli roomalainen poliitikko ja stoalainen filosofi. Hän oli todennäköisesti Arulenus Rusticuksen pojanpoika.


title: Junius Rusticus

text: Rusticus oli yksi keisari Marcus Aureliuksen opettajista ja aikansa merkittävimpiä roomalaisia stoalaisia. Marcus suhtautui häneen hyvin kunnioittavasti. "Historia Augusta" kertoo, että Marcus "sai suurimman osan opetuksestaan Rusticukselta, jota arvostettiin sekä yksityisessä että julkisessa elämässä, ja joka oli hyvin perehtynyt stoalaiseen filosofiaan"; "jonka kanssa Marcus jakoi sekä kaikki yksityiset että julkiset päätöksensä, jota hän tervehti suudelmalla ennen kaartin prefektejä"; ja että Marcus "pyysi senaattia kunnioittamaan [Rusticusta] patsailla tämän kuoleman jälkeen".


title: Junius Rusticus

text: Teoksessaan "Itselleni" Marcus kiittää Rusticusta saamastaan opetuksesta:


title: Junius Rusticus

text: Marcus selittää myös, kuinka hän tuli alun perin lukeneeksi Epiktetoksen teoksia Rusticuksen ansiosta, tämän lainatessa hänelle omistamiaan kirjoja.


title: Junius Rusticus

text: Rusticus toimi Rooman konsulina vuosina 133 ("consul suffectus") ja 162 ("consul ordinarius"). Hän toimi myös Rooman kaupunginprefektinä vuosien 162 ja 168 välisenä aikana, ja tuolloin hän johti muun muassa Justinos Marttyyrin oikeudenkäyntiä, mikä johti tämän teloittamiseen. Oikeudenkäynnistä on säilynyt kolme käsikirjoitusta, joista lyhin on todennäköisesti paikkansapitävin.


title: Rusticus

text: Rusticus voi viitata seuraaviin henkilöihin:


title: Georges Winter

text: Georges Winter (21. tammikuuta 1875 Pietari – 7. helmikuuta 1954 Hauho) oli suomalainen kuvanveistäjä.


title: Georges Winter

text: Winterin vanhemmat olivat kollegiasessori Gabriel Winter ja Alexandra Hantonov. Hän kävi Turun taideyhdistyksen piirustuskoulun 1895–1897 ja opiskeli sitten Roomassa vuosina 1898–1899, 1900–1902 ja 1903–1904.


title: Tuorlan planetaario

text: Tuorlan planetaario on Kaarinan Piikkiössä sijaitseva planetaario, joka on osa Turun yliopiston tähtitieteen yksikköä Tuorlan observatoriossa. Planetaariossa esitetään elokuvia tähtitieteellisistä ilmiöistä ja kerrotaan tähtitaivaan tapahtumista. Planetaario valmistui syksyllä vuonna 2008, ja sen avajaisia vietettiin 1. lokakuuta 2008. Planetaariossa on 36 paikkaa. Planetaarion johtajana toimii tähtitieteen dosentti Aimo Sillanpää Turun yliopistosta.


title: Tuorlan planetaario

text: Ensimmäisen vuoden aikana planetaariossa vieraili 20 000 kävijää.


title: Etelä-Afrikan avaruusjärjestö

text: Etelä-Afrikan avaruusjärjestö (SANSA, South African National Space Agency) on maansa avaruustoimintaa koordinoiva elin.


title: Etelä-Afrikan avaruusjärjestö

text: Etelä-Afrikan avaruusjärjestön perustaminen alkoi tammikuussa 2009. Etelä-Afrikan presidentti Kgalema Motlanthe hyväksyi tuolloin asiaa koskevan lain (National Space Agency Act). Avaruusjärjestö aloitti toimintansa vuonna 2009, mutta on täysin toimiva vasta vuoden 2012 alussa. Se koordinoi Etelä-Afrikan siviiliavaruustoimintaa.


title: Etelä-Afrikan avaruusjärjestö

text: Etelä-Afrikka loi valkoisten johtaman rotusortokauden lopulla kykyjä myös avaruustoimintaan, mutta tämä valkoisten johtama toiminta ei päässyt satelliitin laukaisuun asti. Nyt SANSA-avaruusjärjestö alkaa koordinoida - Nigerian ohella - suurimman mustan Afrikan avaruustoimijan eri instituuttien toimia avaruusalalla. Ilmeisesti tieteelliset maanpäälliset avaruustutkimuksen fasiliteetit, kuten kaavailtu yhden neliökilometrin laajuinen mittausantennikenttä, kuuluvat sen mandaattiin kuten "Southern African Large Telescope".


title: Etelä-Afrikan avaruusjärjestö

text: Hartebeesthoekissa oli NASAn rakentama satelliittivastaanottoasema, jota käytettiin Yhdysvaltojen satelliittien tiedonsiirtoon vuoteen 1974 asti. Siitä tuli radioastronomine observatoria. 1980-luvunlla Etelä-Afrikkaa suunnitteli omien satelliittien laukaisua.


title: Etelä-Afrikan avaruusjärjestö

text: Etelä-Afrikka loi itselleen avaruusalan strategian, joka hyväksyttiin maan hallituksen tasolla joulukuussa 2008. Strategia nojautuu Tiede- ja teknologiaministeriön tekemään innovaatioalan 10-vuotissuunnitelmaan. Avaruustoiminta on siinä listattu viiden kärkihankkeen joukkoon.


title: Etelä-Afrikan avaruusjärjestö

text:
Etelä-Afrikka on laukaissut kaksi satelliittiia, joista ensimmäinen, SunSat laukaistiin yhdysvalloista 1999.
Etelä-Afrikan toinen satelliitti, Sumbandilasat, laukaistiin Baikonurin kosmodromilta avaruuteen 17. syyskuuta 2009.


title: Henrik Granö

text: Henrik Granö oli The Sounds -rautalankayhtyeen soolokitaristi. Hän on myös näytellyt sivuosassa Jörn Donnerin elokuvassa Naisenkuvia (1970).


title: Henrik Granö

text: Niin sanottu rautalanka-Emma levytettiin tammikuussa 1963 hänen ollessaan vain 15-vuotias. Levytyssessio edelsi viikkojen harjoitukset. The Soundsien menestys jo 1962 perustui aktiiviseen keikkailuun ja siihen, että yhtye oli hyvin ehjä musikaaliselta taustaltaan.


title: Henrik Granö

text: Henrik Granö ei koskaan tehnyt trikkinauhoituksia. Granö toimi opettajana. Nykyään hän on eläkkeellä.


title: Magma (ajatushautomo)

text: Magma on suomenruotsalainen ajatushautomo tai -paja (Finlands svenska tankesmedja) ja lobbaustoimisto. Se perustettu 2008 ja se on oman määritelmänsä mukaan ”puoluepolitiikasta riippumaton ääni suomalaisessa yhteiskuntakeskustelussa”.


title: Magma (ajatushautomo)

text: Ajatuspajan tehtävä on toimia suomenruotsalaisena mielipiteenmuokkaajana ja pitkällä aikavälillä turvata ruotsinkielen asemaa Suomessa. Magman tavoite on analysoida ja toimia asioissa, jotka ovat ruotsinkielisen identiteetin ja kaksikielisyyden kannalta tärkeitä. Tämä tapahtuu tekemällä aloitteita, hyödyntämällä eri asiantuntijatahojen osaamista, ylläpitämällä keskustelua ja käynnistämällä tutkimuksia.


title: Magma (ajatushautomo)

text: Magma puolustaa myös monikulttuurisuutta. Magmaa kiinnostavat maahanmuuton positiiviset vaikutukset elinkeinoelämään. Erityisesti Magma puolustaa suomenruotsalaisten asemaa. Maahanmuuton vastaisuus ja vihamielisyys huolestuttavat Magmaa.


title: Magma (ajatushautomo)

text: Magman ylläpitäjä on Finlandssvenska institutet -niminen yhdistys. Sen toimintaa rahoittavat seuraavat säätiöt: Svenska Kulturfonden, Svenska folkskolans vänner, Föreningen Konstsamfundet, Stiftelsen för Åbo Akademi ja Sparbanksstiftelsen i Helsingfors.


title: Magma (ajatushautomo)

text: Ajatushautomon hallitukseen kuuluvat puheenjohtaja ja kuusi jäsentä. Vuoden 2009 hallituksen jäsenet ovat puheenjohtaja Roger Broo sekä jäsenet Jan-Erik Andelin, Ilkka-Christian Björklund, Bengt Jansson, Gunvor Kronman, Sanna Sarelius ja Christel Raunio.


title: Magma (ajatushautomo)

text: Magman johtaja on Nils Erik Forsgård ja viestintävastaava Olav S. Melin.


title: Lauri Tuohimaa

text: Lauri Tapio Tuohimaa (s. 25. tammikuuta 1979 Oulu) on suomalainen muusikko, joka on Kiimingissä vuonna 1994 perustetun Embrazen alkuperäinen laulaja, kitaristi, säveltäjä ja sanoittaja. Tuohimaa on soittanut kitaraa myös Maple Cross -yhtyeen riveissä, raahelaisessa Charonissa sekä For My Pain... -yhtyeessä. Vuodesta 2014 Tuohimaa on luotsannut omaa nimeään kantavaa Tuohimaa-yhtyettä, jonka ensimmäinen albumi "Lähellä totuutta" julkaistiin syyskuussa 2015.


title: Lauri Tuohimaa

text: Lisäksi Tuohimaa on tehnyt kappaleita jonkin verran myös muille artisteille, esimerkiksi Juha Alvarille hän on tehnyt kaksi sävellystä. "Sanat ja sävel – Lappian lauluntekijät" -nimiselle kokoelmalevylle Tuohimaa on tehnyt kappaleet ”Minä tiedän sinä palaat” ja ”Ootko onnellinen” (jälkimmäisen sanoitus on Saija Kojon käsialaa). Tuohimaa on tehnyt myös keikkoja Tervettä Tavaraa -nimisen coveryhtyeen nimissä, duona sekä soolona. Tuohimaa on levyttänyt vuonna 2014 Jussi Rasinkankaan ja Mikko Karjalaisen kappaleen ”Taivaasta pudonnut”.


title: Lauri Tuohimaa

text: Koulutukseltaan Tuohimaa on äänisuunnittelija, joten hän on suunnitellut ääniä erilaisiin tanssi- ja teatteriesityksiin. Tuohimaa on tehnyt yhteistyötä koreografi Satu Tuomiston kanssa ja esiintynyt Vimmaa-teoksen kanssa Suomessa, Ruotsissa, Saksassa, Etelä-Koreassa ja Kolumbiassa. Lisäksi Tuohimaa on ollut näyttelijänä muun muassa Ihan tuuliajolla -rockmusikaalissa Tampereella, missä oli mukana myös entinen yhtyetoveri Charonin ajoilta Juha-Pekka Leppäluoto.


title: Operaatio Halberd

text: Operaatio Halberd oli Britannian kuninkaallisen laivaston toisessa maailmansodassa suorittama saattueoperaatio, jonka tarkoituksena oli toimittaa saattue Gibraltarilta Maltalle syyskuussa 1941.


title: Operaatio Halberd

text: Saattue koostui yhdeksästä kauppalaivasta, jotka ohittivat Gibraltarin salmen 25. syyskuuta 1941 vastaisena yönä matkallaan kohti Maltaa. Alukset olivat: "Ajax", "Breconshire", "City of Lincoln", "Clan Ferguson", "Clan MacDonald", "Dunedin Star", "Imperial Star" ja "Rowallan Castle". Saatettavan osaston päällikkönä toimi kontra-amiraali Harold Martin Burrough.


title: Operaatio Halberd

text: Gibraltarille sijoitettu Force H (amiraali Sir James Somerville) vastasi saattueen suojaamisesta, mutta Kotilaivasto määräsi osaston vahvistukseksi vara-amiraali Alban Curteisin johtaman osaston (Group II):


title: Operaatio Halberd

text: Amiraali Somervillen Force H:sta olivat saattuetta suojaamassa:


title: Operaatio Halberd

text: Suojaus jaettiin kahteen osaan Force A:han, joka palaisi Sisilian kapeikosta lännemmäksi odottamaan, kunnes saattue olisi toimitettu perille sekä kontra-amiraali Burroughin komentamaan osastoon (Force X), joka menisi Maltalle saakka. Force X:n kuuluivat kaikki risteiljät sekä puolet hävittäjistä.


title: Operaatio Halberd

text: Saattueen reitillä oli lisäksi yhdeksän sukellusvenettä ja RAF:n laivueet suojaisivat saattuetta mahdollisuuksiensa mukaan.


title: Operaatio Halberd

text: Italian laivasto lähti 27. syyskuuta noin kello yksi yöllä Napolista merelle kohti Sardinian rannikkoa tehtävänään estää saattueen pääsy Maltalle. Italialaiseen laivasto-osastoon kuuluivat Vittorio Veneto -luokan taistelulaivat "Littorio" (Iachinon lippulaiva) ja "Vittorio Veneto" (kontra-amiraali Carlo Bergamini), joiden suojana olivat 13. hävittäjälaivueen "Granatiere", "Fuciliere", "Bersagliere" ja "Gioberti" sekä 16. hävittäjälaivueen "Da Recco", "Pessagno" ja "Folgore". Taistelulaivat kohtasivat aamupäivällä kontra-amiraali Bruno Brinovesin komentaman 3. risteilijäviirikön "Trenton", "Triesten" ja "Gorizian", joiden suojana oli 12. hävittäjälaivueen "Corazziere", "Carabiniere", "Ascari" ja "Lanciere". Puolen päivän aikaan saapui kontra-amiraali Giuseppe Lombardin komentaman 8. risteilijäviirikön "Muzio Attendolo" ja "Luigi Di Savoia Duca Degli Abruzzi", joiden suojana oli 10. hävittäjälaivueen "Maestrale", "Grecale" ja "Scirocco".


title: Operaatio Halberd

text: Laivasto siirtyi saamiensa ohjeiden mukaan Sardinian itäpuolelle odottamaan, mutta vastustaja jäi saapumatta. Osasto palasi satamaan kohtaamatta vihollista.


title: Operaatio Halberd

text: Saattue joutui ensimmäisen kerran Italian ilmavoimien torpedopommittajien kohteeksi 30 tuntia Välimerellä purjehdittuaan 27. syyskuuta iltapäivällä, jolloin kolme alusta oli saada osuman. Kolmannen hyökkäyksen aikana illan jo hämärtyessä Blue Star Linen 12 427 tonnin "Imperial Stariin" osui torpedo vasempaan kylkeen peränpuolelle. Peräsin ja molemmat propellit irtosivat ja alus sai lievän vuodon. Aluksessa olleet 300 sotilasta siirrettiin saattaneeseen hävittäjään.


title: Operaatio Halberd

text: Hävittäjä "HMS Oribi" otti aluksen hinaukseen pyrkien kohti Maltaa, mutta aluksen vauriot olivat liian suuret ja touvi irrotettiin pisteessä varhain aamuyöllä. Aluksella vielä olleet 141 miehistön jäsentä siirrettiin saattaneisiin aluksiin. Alus upotettiin syvyyspommeilla, jotka asetettiin vesirajan alapuolelle sekä tykkitulella. Aluksen upotessa 1 000 tonnia aluksen lastina olleita räjähteitä räjähti täydentäen tuhon.


title: Operaatio Halberd

text: "HMS Nelsoniin" osui vasempaan kylkeen juuri A-tornin etupuolelle, eli samalle kohtaa, jossa aikaisemmin oli räjähtänyt miina, italialaisesta torpedokoneesta laukaistu torpedo 27. syyskuuta Sardinian eteläpuolella. Alukseen tuli 3 700 tonnia vettä ja se vajosi yksitoista jalkaa. Samana iltana Force H kääntyi paluumatkalle kohti Gibraltaria.


title: Operaatio Halberd

text: Saattue pääsi määränpäähänsä vielä samana päivänä toimittaen 85 000 tonnia tarvikkeita saarelle.


title: Rudolf Winter

text: Anders Rudolf Winter (24. helmikuuta 1862 Helsinki – 30. tammikuuta 1912) oli suomalainen Tampereella asunut tehtailija, kauppias ja suurlahjoittaja.


title: Rudolf Winter

text: Winterin vanhemmat olivat valaja Karl Anders Winter ja Joselina Wilhelmina Kullström. Hän kävi Helsingin reaalikoulun ja toimi "Wilhelm Sandbergin rautakaupan" johtajana Tampereella 1887–1897. "Toiminimi W:m Sandberg" siirtyi Winterin omistukseen 1897 ja vuodesta 1907 hän oli "W:m Sandberg Oy:n"toimitusjohtaja ja johtokunnan puheenjohtaja. Winter perusti 1892 "Tampereen Tapettitehdas Oy:n" ja vuonna 1907 hän ja Daniel Winter perustivat Tampereelle "D. Winter & Co. Osakeyhtiön" teknokemiallisen tehtaan, jossa valmistettiin alkuvaiheissa värejä ja lakkoja tapettitehdasta varten. Winterin tapettitehdas oli 1909 pohjoismaiden suurin ja tehtaan tuotannosta merkittävä osuus vietiin Venäjälle. Venäjän vallankumous 1917 sulki nämä markkinat ja toiminta keskittyi pian maalien valmistukseen. Winterin maalitehdas toimi Tampereen Epilässä. Hyvin menestynyt maalinvalmistaja sulautettiin 1986 Teknos Oy:hyn.


title: Rudolf Winter

text: Winterin kuoltua 1912 kolme neljäsosaa hänen omaisuudestaan lahjoitettiin Winterin tahdon mukaisesti yleishyödyllisiin tarkoituksiin. "Rudolf Winterin lahjoitusrahasto" on myöntänyt varoja muun muassa Pyynikin näkötornin rakentamiseen 1929 ja useiden patsaiden pystyttämiseen Tampereelle.


title: Rudolf Winter

text: Winter kuoli naimattomana.


title: Oscar-gaala 2009

text: Oscar-gaala 2009 oli 81. kerran järjestetty palkintogaala, jossa Yhdysvaltain elokuva-akatemia jakoi vuotuiset Oscar-palkinnot vuoden 2008 parhaille elokuville. Gaala järjestettiin Kodak-teatterissa Hollywoodissa 22. helmikuuta 2009. Tapahtuman juonsi ensimmäistä kertaa näyttelijä Hugh Jackman, sen tuotti Laurence Mark ja ABC hoiti televisioinnin.


title: Oscar-gaala 2009

text: Näyttelijä Forest Whitaker ja elokuva-akatemian presidentti Sid Ganis julkistivat Oscar-ehdokkuudet 22. tammikuuta 2009. Eniten ehdokkuuksia sai "Benjamin Buttonin uskomaton elämä", joka oli ehdolla 13 Oscar-palkintoon. Elokuva jäi vain yhden ehdokkuuden päähän ennätyksestä, johon tuohon mennessä olivat yltäneet elokuvat "Kaikki Eevasta" ja "Titanic". Toiseksi eniten ehdokkuuksia sai "Slummien miljonääri", jolla oli mahdollisuudet 10 palkintoon. Edellä mainittujen elokuvien lisäksi parhaan elokuvan palkinnosta kisasivat "Milk", "Lukija" ja "Frost/Nixon". Heath Ledger sai ehdokkuuden parhaasta miessivuosasta tarkalleen vuosi kuolemansa jälkeen.


title: Oscar-gaala 2009

text: "Slummien miljonääri" voitti parhaan elokuvan palkinnon ja yhteensä kahdeksan palkintoa. Parhaasta miespääosasta palkittiin Sean Penn elokuvasta "Milk" ja parhaasta naispääosasta Kate Winslet elokuvasta "Lukija".


title: Sotilasdiakoni

text: Sotilasdiakoni toimii Puolustusvoimien ja Rajavartiolaitoksen kirkollisessa työssä.


title: Sotilasdiakoni

text: Sotilasdiakoni palvelee omassa sotilasarvossaan ja kantaa tehtävänsä tunnuksena kirkollisen työn koulutusmerkkiä. Heinäkuun alussa 2009 voimaan tullut yleinen palvelusohjesääntö poisti käytöstä erillisen sotilasdiakonin palvelusarvon. Ennen tätä sotilasdiakoni rinnastettiin koulutuksesta ja tehtävän vaativuudesta riippuen sotilasvirkamieheen - sotilasmestariin, luutnanttiin tai yliluutnanttiin.


title: Sotilasdiakoni

text: Sotilasdiakoneina voivat toimia kirkolliseen virkaan pätevöityneet sosionomit (AMK), nuorisotyönohjaajat, diakonit ja diakonissat sekä teologit, jotka eivät ole pappeja. Työtehtäviin kuuluvat suunnilleen samat asiat kuin sotilaspastorin tehtäviin. Tehtävät, joihin tarvitaan selkeästi pappia, kuten pääosa ns. kasuaalitoimituksista kuuluu sotilaspapin tehtäviin. Monissa näistä sotilasdiakoni voi toimia avustajana tai hoitaa jotkin tehtävät itsenäisesti (esim. sielunhoito ja rippi).


title: Sotilasdiakoni

text: Sotilasdiakoni tukee sotilaspappia ja voi toimia hänenen sijaisenaan tietyin rajoituksin sekä ennen muuta tuoda oman ammattiosaamisensa papin tueksi.


title: Sumbandilasat

text: SumbandilaSat (entinen nimi "ZASAT-002") on Etelä-Afrikan toteuttama kaukokartoitussatelliitti.


title: Sumbandilasat

text: Satelliitti on yliopistovetoinen mikrosatelliitti, joka laukaistiin 17. syyskuuta 2009 venäläisellä Sojuz-kantoraketilla. Satelliitin toteuttajat ovat University of Stellenbosch, SunSpace-yhtiö ja Etelä-Afrikan Tieteellisen ja teollisen tutkimuksen neuvosto, joka aikanaan vastaa satelliitin maa-asemasta ellei tämä toiminta siirry perusteilla olevalle Etelä-Afrikan avaruusjärjestölle.


title: Sumbandilasat

text: Satelliitti pystyy havaitsemaan tulvia, metsäpaloja, laivojen öljypäästöjä merellä jne. mutta vain rajoitetusti, koska yksi satelliitti näkee kiertoradallaan Etelä-Afrikan vain osan aikaa ja silloinkin vain pienen kaistaleen maasta.


title: Sumbandilasat

text: Satelliitin edeltäjä oli SUNSAT.


title: Tieteensosiologia

text: Tieteensosiologia on sosiologian haara, joka tutkii tiedettä ja tiedeyhteisöjä inhimillisenä vuorovaikutuksena. Sen perusväittämiä on se, että tieteellinen, kuten muukin inhimillinen tieto on sosiaalisesti konstruoitua (= yhteisöllisesti synnytettyä). Siten ei ole olemassa mitään "puhdasta" tiedettä vaan kaikkiin tieteellisiin tuloksiin vaikuttavat tutkijan omat kokemukset ja maailmankuva, ympäröivän yhteiskunnan arvostukset ja eri tieteellisten koulukuntien ja tutkimusryhmien keskinäiset valtataistelut.


title: Tieteensosiologia

text: Keskeisiä tieteensosiologian teoreetikkoja ovat olleet Robert K. Merton (1910-2003), Thomas Kuhn (1922-1996), Paul Feyerabend (1924-1994)


title: Näkymätön vihollinen (elokuva)

text: Näkymätön vihollinen () on vuonna 1992 valmistunut Tom Clancyn samannimiseen romaaniin pohjautuva elokuva. Elokuvan ohjasi Phillip Noyce ja ensi-iltansa se sai 5. kesäkuuta 1992 Yhdysvalloissa ja 16. lokakuuta 1992 Suomessa. Elokuvan pääosaa, Jack Ryania, esittää Harrison Ford ja Jackin vaimoa, Caroline "Cathy" Ryania, esittää Anne Archer.


title: Näkymätön vihollinen (elokuva)

text: "Video-oppaassa" vuodelta 1994 Bello Romano sanoo "Näkymättömän vihollisen" tarjoavan ammattimaisen pätevää jännitystä ja antaa sille neljä tähteä viidestä, mikä vastaa sanallista arviota ”erinomainen”.


title: Frantic (elokuva)

text: Frantic on vuonna 1988 valmistunut Roman Polańskin ohjaama jännityselokuva, jonka pääosia näyttelevät Harrison Ford ja Betty Buckley.


title: Frantic (elokuva)

text: Tarinan pariskunta on saapunut Pariisiin lääkärikokoukseen. Vaimo katoaa hotellihuoneesta miehen ollessa suihkussa. Mies ei saa apua sen enempää hotellin henkilökunnalta, poliisilta kuin suurlähetystöstäkään, vaan ryhtyy itse etsimään vaimoaan.


title: Frantic (elokuva)

text: Elokuvaa on sanottu toisaalta Polanskin parhaaksi, mutta toisaalta toinen kriitikko on suhtautunut pidättyvämminkin – "kelvollinen" (3/5 tähteä) – ja viitannut vielä siihen, että seksiriskossyytteiden noustua julkisuuteen elokuvaa voi tulkita uudelleen: ohjaaja pyytää amerikkalaisilta anteeksi mollaamalla vanhaa mannerta Hollywoodin helppoheikkien tavoin.


title: Frantic (elokuva)

text: "Video-oppaassa" vuodelta 1994 "Frantic" saa kolme tähteä viidestä, mikä vastaa sanallista arviota ”hyvä”.


title: Moskiittorannikko (elokuva)

text: Moskiittorannikko () on Paul Theroux’n samannimiseen romaaniin pohjautuva, vuonna 1986 valmistunut seikkailuelokuva. Peter Weirin ohjaaman elokuvan pääosissa ovat Harrison Ford, Helen Mirren ja River Phoenix. Elokuvan kuvauspaikkoina toimivat Cartersville, Rome, Baltimore ja Belize. Harrison Ford pitää "Moskiittorannikkoa" yhtenä onnistuneimmista elokuvistaan.


title: HMS Emperor of India

text: HMS Emperor of India oli Britannian kuninkaallisen laivaston Iron Duke-luokan taistelulaiva. Alus rakennettiin Vickersin telakalla Barrow-in-Furnesissa ja se otettiin palveluskäyttöön 10. marraskuuta 1914, jolloin se liitettiin Kotilaivastoon Scapa Flow'hun.


title: HMS Emperor of India

text: "HMS Emperor of India" liitettiin aluksi 1. Taistelulaivaviirikköön ja kuukautta myöhemmin alus siirrettiin 4. Taistelulaivaviirikköön, jossa se toimi kontra-amiraali A L Duffin lippulaivana. Kuningas Yrjö V tarkasti aluksen heinäkuussa 1915.


title: HMS Emperor of India

text: "HMS Emperor of India" ei osallistunut Skagerrakin taisteluun, koska se oli huollossa Invergordonissa. Kontra-amiraali Duffin lippu siirrettiin huollon ajaksi "HMS Superbille". "HMS Emperor of India" korvasi sisaraluksensa "HMS Marlboroughin" 1. Taistelulaivaviirikön toisena aluksena.


title: HMS Emperor of India

text: Saksan keisarikunnan laivaston antautuessa marraskuussa 1918 "HMS Emperor of India" oli saattavassa osastossa. Alus selvisi myös Washingtonin laivastosopimuksen perusteella tehdyistä raskaista tonnisto leikkauksista ja se liitettiin 1919 osaksi Välimeren laivastoa.


title: HMS Emperor of India

text: "HMS Emperor of India" poistettiin käytöstä 1929 ja se upposi maalilaivana 1. syyskuuta 1931. Alus nostettiin seuraavana vuonna ja myytiin romutettavaksi 6. helmikuuta 1932.


title: Peter Weirin Todistaja

text: Peter Weirin Todistaja (), televisiossa esitetty myös nimellä Todistaja, on vuonna 1985 ensi-iltansa saanut Peter Weirin ohjaama trilleri, jonka pääosissa ovat Harrison Ford, Kelly McGillis ja Lukas Haas.


title: Peter Weirin Todistaja

text: Elokuvassa Ford näyttelee murhaa tutkivaa poliisia. Murhan ainut todistaja, nuori amishpoika (Haas), väittää, että murhaaja oli poliisi.


title: Peter Weirin Todistaja

text: "Peter Weirin Todistaja" on ensimmäinen pitkä näytelmäelokuva, jossa Viggo Mortensen esiintyy.


title: Vittuun koko sakki!

text: Vittuun koko sakki! on rap-duo Jontin & Shakan esikoisalbumi, joka julkaistiin 24. maaliskuuta 2006. Siitä ja seuraavasta albumista "Rata-äänite" julkaistiin kaksois-CD "Rata jatkuu" vuonna 2008.


title: Aukusti Veuro

text:
Aukusti Veuro (20. syyskuuta 1886 Sääksmäki – 6. toukokuuta 1954) oli suomalainen kuvanveistäjä.
Veuron pääteoksia ovat "Aleksis Kiven patsas" Nurmijärvellä ja "Hitsaaja" (1948) Heteka Oy:n portin edustalla Helsingissä.


title: Aukusti Veuro

text: Veuro kävi kansakoulun ja opiskeli sitten kuvanveistoa Emil Wikströmin oppilaana 1906–1909. Veuro kävi Suomen Taideyhdistyksen piirustuskoulun 1910 ja teki vielä opintomatkat Tanskaan ja Ruotsiin 1914 sekä Italiaan ja Saksaan 1932. Veuron vanhemmat olivat maanviljelijä Juho Veuro ja Sanna Parikka.


title: Aukusti Veuro

text: Veuro toimi myös lankonsa kuvanveistäjä Wäinö Aaltosen joidenkin patsaiden valajana ja Paavo Nurmen patsaan valamisesta hän sai Grand Prix -palkinnon Pariisin maailmannäyttelyssä 1937. Veurolla oli Sääksmäellä oma taidevalimo joka oli toiminnassa vuodesta 1920 aina 1930-luvun alkupuolelle.


title: Sinistys

text:
Sinistys on teräksen pintakäsittelymenetelmä. Sitä käytetään erityisesti aseiden metalliosien pintakäsittelyssä.
Sinistys suoritetaan ruostuttamalla rauta- tai teräsosat erityisellä ruostutusnesteellä.


title: Sinistys

text: Sinistetyt osat on kuitenkin käsiteltävä vettähylkivällä rasvalla säännöllisesti, ettei käsitelty pinta kulu ja paljas rauta tule esiin.


title: Uusi retoriikka

text: Uudeksi retoriikaksi kutsutaan 1900-luvulla alkanutta retoriikan tutkimuksen perinnettä, joka tutkii vaikuttamista ja siihen tähtääviä kielellisiä keinoja esimerkiksi politiikassa ja mainonnassa. Klassisen retoriikan vastaisesti retoriikkaa nähdään muuallakin kuin kasvokkaistilanteissa, joissa puhuja pyrkii vakuuttamaan edessään olevan yleisön. Uuden retoriikan kiinnostus ei kohdistu ensisijaisesti retoriikan tekniikkaan vaan retoriikan kriittiseen analyysiin. Uuden retoriikan keskeisiä teoreetikkoja ovat Kenneth Burke, Chaïm Perelman ja Stephen Toulmin.


title: Uusi retoriikka

text: Uusi retoriikka liittyy 1950-luvulla tapahtuneeseen retoriikan kunnianpalautukseen. Tuolloin akateemisen yhteisön kielteinen asenne retoriikkaa kohtaan koki käänteen ja retoriikkaa alettiin jälleen hyödyntää tutkimuksessa. Klassinen retoriikka ei ole menettänyt merkitystään, mutta uudella retoriikalla on nykyään valta-asema tieteellisessä keskustelussa. Uusi retoriikka käsittää klassisen retoriikan ytimen, julkisen esiintymisen ja kaunopuheisuuden, vain yhdeksi retoriikan sovellutukseksi. Uuden retoriikan myötä painopiste siirtyi käytännön neuvoista analyysiin, erittelyyn ja tulkintaan. Uusi retoriikka soveltui uuden aikakauden, 1900-luvun, vaikuttamisen analyysiin: sähköisen viestinnän, maailmansotien ja kaupallistumisen aikaan. Retoriikan merkitys mainonnassa, propagandassa ja kansainvälisessä viestinnässä oli ilmeinen.


title: Uusi retoriikka

text: Uuden retoriikan keskeisiä teoreetikoita ovat Kenneth Burke (1897–1994), Chaïm Perelman (1912–1984) ja Stephen Toulmin (1922–2009). Näistä Perelman ja Toulmin keskittyvät argumentoinnin tutkimiseen: heitä kiinnostaa vaikuttamiseen pyrkivä kielenkäyttö. Burke on sen sijaan kiinnostunut inhimillisen toiminnan yleisten ehtojen ja vaikuttimien ymmärtämisestä. Burkelle kaikki inhimillinen toiminta on symbolien käyttöä. Burke näkee retoriikan ihmisten välisiin ristiriitoihin liittyväksi ilmiöksi.


title: Uusi retoriikka

text: Muita uuden retoriikan teoreetikkoja ovat muun muassa I. A. Richards (1893–1979) ja Richard Weaver (1910–1963). Richardsin tunnetuin retoriikkaa käsittelevä teos on "The Philosophy of Rhetoric" (1936). Weaverin teoksista merkittävimmät ovat "Ideas Have Consequences" (1948) ja "The Ethics of Rhetoric" (1953).


title: Uusi retoriikka

text: Burken tärkein retoriikkaa käsittelevä teos on "A Rhetoric of Motives" (1950). Sitä tukee aiempi, "A Grammar of Motives" -teos (1945). Retoriikan lisäksi Burke käsitteli myös muita aiheita. Hän oli monipuolinen ja tuottelias kielen, kulttuurin ja politiikan ilmiöiden analyytikko ja kriitikko. Burke korostaa retorisen analyysin hyödyllisyyttä kirjallisuuden tutkimuksessa.


title: Uusi retoriikka

text: Burken keskeisiä ajatuksia on ajatus neljästä perustroopista, jotka ovat paitsi kielikuvia ja kielellisiä ilmiöitä, myös ajattelun ja ymmärryksen perusulottuvuuksia. Neljä perustrooppia ovat metafora, metonymia, synekdokee ja ironia. Metafora tarkoittaa jonkin asian ymmärtämistä toisen asian kautta. Metonymia on jonkin abstraktin ilmaisemista konkreettisen kautta. Synekdokeessa ilmiön jokin piirre edustaa koko ilmiötä, kuten osa kokonaisuutta tai muoto sisältöä. Ironia tarkoittaa jonkin näkökulman kyseenalaistamista tuomalla esiin vastakkaisen näkökulman mahdollisuus.


title: Uusi retoriikka

text: Perustrooppien lisäksi Burken keskeinen käsite on identifikaatio, samastuminen. Identifikaatio on keskeinen osa vakuuttamista. Se on ihmisten erillisyyttä kompensoiva tapahtumasarja. Identifikaatio on puhujan pyrkimystä samastaa omat ja yleisön intressit. Identifikaation vastinpari on erottautuminen. Burken mukaan kaikkialla, missä identifikaatio ja erottautuminen esiintyvät yhdessä, on retoriikkaa.


title: Uusi retoriikka

text: Belgialaisen filosofi Chaïm Perelmanin pääteos on yhdessä Lucie Olbrechts-Tytecan kanssa kirjoitettu "Traite de l’argumentation: La nouvelle rhetorique" (1958). Näkemyksiään retoriikasta Perelman esittelee myös kirjassaan "L’empire rhétorique" (1977, suom. "Retoriikan valtakunta"). Perelmanin mukaan uusi retoriikka nojautuu argumentointiin. Retoriikan tulee pyrkiä yhteisymmärrykseen ja sen tulee olla eettisesti kestävää. Eettisesti kestävässä argumentoinnissa osapuolet ovat tasa-arvoisia ja pyrkivät kohti yhteisiä päämääriä.


title: Uusi retoriikka

text: Argumentaatiossa on kyse premissien eli esisopimusten hyväksynnän siirtämisestä johtopäätöksiin, ei johtopäätöksien todistamisesta. Perelman ottaa uuden retoriikan piiriin kaikenlaiset yleisöt. Tärkeintä on pyrkimys vakuuttaa ja suostutella. Perelman toteaa Aristoteleeseen viitaten, että etiikan ja politiikan kohdalla valinnat ja kiistat ovat väistämättömiä, joten niissä on pakko turvautua argumentaatioon. Argumentaatio tähtää usein myös toimintaan, ei pelkkään mielipiteiden hyväksyntään.


title: Uusi retoriikka

text: Argumentaatio sovitetaan yleisöön. Yleisöä ei kuitenkaan voi automaattisesti päätellä puhuttelusta tai läsnä olevasta väestä. Yleisöön kuuluvat kaikki ne, jotka argumentoija haluaa vakuuttaa. Tämä tarkoittaa yleisön vaihtelua puhujasta itsestään aina määräämättömään universaaliyleisöön.


title: Uusi retoriikka

text: Perelman tekee eron suostuttelun ja vakuuttamisen välillä sillä perusteella, pyritäänkö vaikuttamaan erityisyleisöön vai universaaliyleisöön. Suostuttelu on erityisyleisön kohdalla käytetty keino ja vakuuttaminen universaaliyleisön. Vakuuttaminen on tällöin argumentaation nojautumista sellaisiin premisseihin, joiden puhuja voi kuvitella olevan kenen tahansa hyväksymiä. Suostuttelu pohjautuu erityisyleisön tunnettuihin tai heidän oletettuihin arvoihinsa. Perelmanin mukaan retoriikan tulisi ensisijaisesti suuntautua universaaliyleisölle. Sen ei pitäisi vedota henkilökohtaiseen vaan yleisesti hyväksyttävissä olevaan.


title: Uusi retoriikka

text: Premissejä koskeva hyväksyntä voidaan Perelmanin mukaan siirtää johtopäätöksiin kolmella erilaisella sidoksella: kvasiloogisella argumentilla, todellisuuden rakenteeseen perustuvalla argumentilla tai todellisuuden rakennetta luovalla argumentilla. Nämä ovat assosiatiivisia, ilmiöitä toisiinsa yhdistäviä keinoja.


title: Uusi retoriikka

text: Kvasilooginen argumentti näyttää muodoltaan loogiselta tai matemaattiselta ajattelulta olematta sitä. Siinä päättely perustuu todellisuuden typistämiselle esimerkiksi loogiseen kaavaan, vaikka johtopäätös koskeekin konkreettista todellisuutta. Tällainen argumentointi pyrkii osoittamaan johtopäätöksensä väistämättömäksi ja välttämään erilaisten näkökulmien ja vastaväitteiden hyväksymisen.


title: Uusi retoriikka

text: Todellisuuden rakenteeseen perustuvat argumentit hyödyntävät esimerkiksi syy–seuraus-suhteita tai rinnakkaisuussuhteita. Ilmiöiden välille pyritään rakentamaan luonnollisen kaltaisia siteitä. Myös kausaalisuhteen osoittaminen tai henkilön ja hänen tekojensa yhdistäminen ovat todellisuuden rakenteeseen perustuvia argumentteja.


title: Uusi retoriikka

text: Todellisuuden rakennetta luovissa argumenteissa lähtökohtana on jokin tilanne, josta tehdään malli tai yleinen sääntö. Esimerkiksi analogia ja metafora (perusmerkityksessään) liittyvät tähän argumentointilajiin. Myös esimerkit, havainnollistukset ja kuvailut ovat todellisuuden rakennetta luovia argumentteja.


title: Uusi retoriikka

text: Dissosiatiivinen argumentointi on erottelevaa ja jaottelevaa. Se pyrkii saamaan hyväksynnän jollekin isommalle ilmiölle sen osien hyväksynnän kautta. Dissosiatiivisesta argumentoinnista on kyse myös silloin, kun halutaan erotella asioita toisistaan tai torjua joitakin tulkintoja.


title: Uusi retoriikka

text: Yhdysvaltalaistunut britti Stephen Toulmin eroaa kahdesta edellisestä siinä, ettei hän ole varsinaisesti kirjoittanut yhtään teosta retoriikasta – se on pikemminkin sivujuonne hänen tuotannossaan. Silti hänen vaikutuksensa uuteen retoriikkaan on huomattava. Retoriikan kannalta keskeinen on hänen teoksensa "The Uses of Argument" (1958). Toulminia kiinnostaa argumentointi arjen ilmiönä: retoriikan tutkimuksessa tulisi lähteä empiriasta, sillä argumentaatio ei ole puhtaasti looginen ilmiö. On huomattava, että Toulminin ajattelussa pääosassa tosiaan on argumentti – esittämistilanne tai muu asiayhteys jää huomiotta.


title: Uusi retoriikka

text: Argumentin anatomiana tunnettu malli on peräisin Toulminilta. Sen lähtökohta on nimenomaan argumentin sisällössä, ei muodossa. Argumentin elementit jakautuvat kahteen kategoriaan: kantavaan rakenteeseen ja sääteleviin tekijöihin. Kantava rakenne muodostuu lähtötiedoista, vahvistuksista ja väitelauseista. Sääteleviä tekijöitä ovat varaukset, taustatuki ja tarkennukset, jotka säätelevät argumentin voimakkuutta, yksiselitteisyyttä ja varauksettomuutta.


title: Uusi retoriikka

text: Toulmin korostaa argumentaation monitulkintaisuutta ja epätäsmällisyyttä. Nämä ilmiöt johtuvat yleensä argumentaation siirtymäsäännöistä – siis siitä, millä perusteella siirrytään lähtötiedoista väitelauseisiin. Retoriikkaa analysoitaessa on etsittävä se piste, jossa lähtötiedoista siirrytään väitelauseisiin.


title: Uusi retoriikka

text: Uuden retoriikan jälkeen retoriikan kentällä on noussut vahvasti esiin yhteiskuntafilosofinen retoriikka. Yhteiskuntafilosofisen retoriikan pohja on kuitenkin vahvasti uudessa retoriikassa. Molemmissa on sama henki ja lähestymistapa, joka poikkeaa selvästi klassisesta retoriikasta. Yhteiskuntafilosofinen retoriikan tutkimus on seurausta siitä uudelleentulkinnasta, jonka uusi retoriikka teki yleisöstä, puheesta ja vaikuttamisesta. Sille on tyypillistä kiinnostus retoriikan ja yhteiskunnan väliseen jännitteeseen sekä siihen, millainen asema yksilöllä on tämän jännitteen keskellä.


title: Talassokratia

text: Talassokratia (tai thalassokratia) tarkoittaa meren herruutta, merialueiden hallitsemiseen perustuvaa poliittista valta-asemaa tai ylivoimaa. Sana tulee kreikan merta tarkoittavasta sanasta "thalassa" ja hallitsemista tarkoittavasta sanasta "kratein". Talassokratiaksi voidaan kutsua myös valtiota tai valtakuntaa, joka koostuu lähinnä vesialueista sekä ainoastaan merenkulun kautta toisiinsa yhteydessä olevista maa-alueista kuten saarista ja rannikoista, ja joka on siten riippuvainen merialueidensa hallinnasta.


title: Talassokratia

text: Nykyajan talassokratioihin voitaneen laskea esimerkiksi Tyynen valtameren maat. Ne ovat usein pirstaloituneita useammalle pienelle saarelle. Esimerkiksi Mikronesia voidaan luokitella talassokratiaksi.


title: Sekstos Khaironeialainen

text: Sekstos Khaironeialainen (n. 160) oli kreikkalais-roomalainen stoalaiseen koulukuntaan kuulunut filosofi. Hän oli kotoisin Khaironeiasta, Boiotiasta. Sekstos oli Plutarkhoksen pojanpoika tai veljenpoika ja yksi keisari Marcus Aureliuksen opettajista.


title: Sekstos Khaironeialainen

text: Flavius Philostratus kuvaa, kuinka Marcus sai vielä vanhana miehenä, hallituskautensa lopulla, opetusta Roomassa toimineelta Sekstokselta. Philostratus kertoo Luciuksen, Herodes Atticuksen ystävän, kysyneen kerran Marcukselta mihin tämä on menossa, ja Marcuksen vastanneen: "on hyvä jopa vanhalle miehelle oppia; olen matkalla filosofi Sekstoksen luo oppimaan mitä en vielä tiedä". Lucius kohotti kätensä kohti taivasta ja sanoi: "Zeus sentään, roomalaisten kuningas ottaa vanhalla iällä [vaha]taulunsa ja menee kouluun".


title: Sekstos Khaironeialainen

text: Tämä on tapahtunut todennäköisesti vuosina 177-178, ennen kuin Marcus lähti sotaan viimeistä kertaa. Marcuksen kerrotaan myös "mahtailleen" Sekstokselle filosofiallaan. Marcus puhuu teoksessaan "Itselleni" Sekstoksesta ylistävästi, ja kuvaa saamaansa opetusta:


title: Sekstos Khaironeialainen

text: Sekstos Khaironeialainen on todennäköisesti se Sekstos, jonka Hieronymus mainitsee teoksessaan "Chronicon" yhdessä Plutarkhoksen, Agathobuloksen ja Oinomaoksen kanssa Hadrianuksen kolmantena hallintovuonna (eli vuonna 119) toimineista henkilöistä. "Suda" sekoittaa hänet Sekstos Empeirikokseen sekä ilmeisesti edelleen Sextus Quintilius Condianukseen.


title: Sekstos Khaironeialainen

text: Sekstokselta mainitaan kaksi teosta: "Etiikka" (, "Ethika") ja "Tutkimuksia" (, "Episkeptika"), mutta ei tiedetä, ovatko ne tämän Sekstoksen vai Sekstos Empeirikoksen kirjoittamia.


title: Hannes Olkkonen

text: Matti Johannes (Hannes) Olkkonen () oli suomalainen jääkärieversti. Hän oli Saksassa sotilaskoulutuksensa saanut jääkäri, joka taisteli ensimmäisessä maailmansodassa Saksan riveissä ja Suomen sisällissodassa Valkoisen armeijan pataljoonan adjutanttina ja talvisodassa muun muassa rykmentinkomentajana.


title: Hannes Olkkonen

text: Olkkosen vanhemmat olivat maanviljelijä Antti Juho Olkkonen ja Sofia Leveinen. Hänet vihittiin avioliittoon vuonna 1925 Irene Berndtin kanssa.


title: Hannes Olkkonen

text: Olkkonen kävi seitsemän luokkaa Helsingin maanviljelyslyseota. Hän suoritti Sotakorkeakoulun Saksassa vuosina 1923–1925 ja teki tänä aikana opintomatkat Itävaltaan, Puolaan, Unkariin, Romaniaan, Bulgariaan, Serbiaan ja Turkkiin sekä Suomesta käsin vuonna 1927 Ruotsiin ja 1929 Saksaan tutustuakseen paikallisiin ampumakoulutuksiin ja joukko-osastotoimintaan.


title: Hannes Olkkonen

text: Olkkonen liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 2. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella sekä Aa-joella. Hän oli Saksasta komennettuna värväystehtäviin Suomeen vuonna 1916. Hän osallistui vuonna 1917 Polangenissa järjestetyille erikoiskursseille (pommarikurssi).


title: Hannes Olkkonen

text: Olkkonen saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan adjutantiksi 4. Jääkärirykmentin 8. jääkäripataljoonaan. Hän otti osaa sisällissodan taisteluihin Raudussa ja rajaseudulla.


title: Hannes Olkkonen

text: Olkkonen palveli sisällissodan jälkeen 4. Jääkärirykmentistä muodostetussa Jääkäripataljoona 4:ssä, josta muodostettiin myöhemmin Pohjolan jääkäripataljoona. Hän toimi pataljoonassa joukkueenjohtajana ja myöhemmin Vuoristoprikaatin yhdysupseerina Rovaniemellä sijainneessa saksalaisessa esikunnassa sekä samalla Rovaniemen komendanttina. Hänet siirrettiin 1. lokakuuta 1918 Vuoristoprikaatin miinanheittäjäkomppanian päälliköksi. Hän oli komennettuna toimistoupseeriksi Sotaväen esikunnan koulutusosastolle 14. marraskuuta 1919 – 17. huhtikuuta 1920 väliseksi ajaksi. Hänet siirrettiin 14. huhtikuuta 1920 päälliköksi Karjalan kaartin rykmentin 3. konekiväärikomppaniaan, josta hänet komennettiin 14. toukokuuta 1921 alkaen Reserviupseerikouluun taktiikan opettajaksi ja 19. helmikuuta 1923 alkaen 2. Divisioonan esikuntaan, missä hän hoiti yleisesikuntaupseerin tehtäviä. Divisioonan esikunnasta hänet siirrettiin 15. elokuuta 1924 Kadettikouluun ja määrättiin kadettikomppanian päälliköksi ja 28. toukokuuta 1925 alkaen koulun taktiikan ja sotahistorian opettajaksi. Kadettikoulusta Olkkonen siirrettiin 27. toukokuuta 1927 Taistelukoulun johtajaksi ja komennettiin 14. syyskuuta 1931 ja siirrettiin 1. heinäkuuta 1933 alkaen Pohjois-Savon rykmentin (myöhempi nimi Pohjan rykmentti) komentajaksi.


title: Hannes Olkkonen

text: Olkkonen osallistui talvisotaan Jalkaväkirykmentti 38:n komentajana ja myöhemmin Ryhmä Jousimiehen komentajana osallistuen taisteluihin Laatokan pohjoispuolisilla alueilla. Edelleen hänet siirrettiin Jalkaväenkoulutuskeskus 5:n päälliköksi.


title: Hannes Olkkonen

text: Välirauhan aikana hän toimi aluksi erikoistehtävissä Päämajassa, josta hänet komennettiin Jalkaväenaliupseerikoulun johtajaksi.


title: Hannes Olkkonen

text: Jatkosodan puhjettua Olkkonen siirrettiin Jalkaväenkoulutuskeskus 4:n päälliköksi, mistä hänet siirrettiin jälleen erikoistehtäviin Päämajaan. Päämajasta hänet siirrettiin vuonna 1942 jälleen Jalkaväenaliupseerikoulun johtajaksi, missä tehtävässä hän palvelikin sodan loppuun saakka. Hän erosi vakinaisesta palveluksesta sotien jälkeen ja työskenteli sen jälkeen maanviljelijänä Tuuloksessa. Hänet haudattiin Kuopioon sukuhautaan.


title: Hannes Olkkonen

text: Olkkonen toimi Kadettikoulun poikkeuksellisella kurssilla kurssinjohtajana sekä taktiikan- ja sotahistorian opettajana ja Sotakorkeakoulun erikoiskurssin sotahistorian opettajana vuosina 1925–1926. Runsaan opetus- ja kouluttajakokemuksensa myötä Olkkonen oli todennut taktiikan opetuksesta puuttuvan suomenkielisen oppikirjan, joten vuonna 1928 Otava julkaisi hänen kirjansa Taktiikan perusteet (394 sivua).


title: Hannes Olkkonen

text: Olkkonen osallistui armeijan edustajana Lützenin taistelun 300-vuotisjuhlilla vuonna 1932. Hän otti osaa ohjesääntökomitean työhön vuosina 1918–1919 ja toimi Viipurin kaupungin valtuuston jäsenenä vuosina 1928–1931 ja oli kaupungin hallituksen jäsenenä vuosina 1929–1931 sekä jäsenenä useissa kaupungin hallintoa hoitavissa johto- ja lautakunnissa. Hän toimi Ratsastusliiton johtokunnan ja hallinnon jäsenenä vuosina 1927–1930 ja Karjalan kenttäratsastajien puheenjohtajana vuosina 1927–1932 sekä Savon Hippoksen johtokunnan ja hallinnon puheenjohtaja vuodesta 1932 alkaen. Pohjois-Savon hevosjalostusliiton hallinnon jäsenenä hän taasen toimi vuodesta 1933 alkaen. Kuopion kaupungin valtuuston jäsenenä hän toimi vuodesta 1933 alkaen ja varapuheenjohtaja vuodesta 1936 alkaen.


title: Juutalainen keittiö

text: Juutalainen keittiö perustuu uskonnollisesti puhtaaseen "košer"-ruokaan, mutta eri alueilla asuvat juutalaisryhmät ovat saaneet ruokakulttuureihinsa myös paljon paikallisia vaikutteita.


title: Juutalainen keittiö

text: Keskeistä juutalaisessa ruoassa on se, että se on uskonnollisesti hyväksyttävää, puhdasta eli "košer". Juutalaiset ruokaan liittyvät määräykset ("kašrut") tulevat Toorasta. Eläinruoista puhtaita ovat muun muassa märehtijät, joilla on kaksijakoinen sorkka, siipikarja, sekä kalat, joilla on suomut ja evät. Sen sijaan esimerkiksi sianliha ja veri on kielletty ("trefa"). Ruoka pitää myös valmistaa ja tarjoilla sekä eläimet teurastaa tietyllä tavalla ("šehita"), jotta ruoka olisi puhdasta.


title: Juutalainen keittiö

text: Ruoalla on juutalaisille paljon vertauskuvallista merkitystä. Esimerkiksi ruokapöytä on uhrialttarin vertauskuva, ja palmikoidut vehnäleivät ("hallat") ovat sen muistoksi, että Siinain autiomaassa sapattina satoi mannaa kaksin verroin. Sapatti onkin juutalaisille päivä, jolloin poiketaan arkiruoasta ja syödään esimerkiksi kalaa. Uutena vuotena nautittavat ruokalajit ovat tulevaisuuden, vuodenkierron ja hedelmällisyyden vertauskuvia. Maito ja hunaja symboloivat juutalaisille Israelin maata.


title: Juutalainen keittiö

text: Pääsiäisateria "seder" on juutalaisille erityisen tärkeä ateria. Pääsiäisviikolla juutalaiset eivät syö hapatetusta taikinasta tehtyä leipää ("homets") vaan vain happamatonta vehnästä valmistettua "matsaa".


title: Juutalainen keittiö

text: Juutalainen ruokakulttuuri voidaan jakaa aškenasien, sefardien, Italian juutalaisten, pohjoisafrikkalaisten juutalaisten, Intian juutalaisten, Jemenin juutalaisten sekä Lähi-idän juutalaisten ruokakulttuureihin. Eri puolilla maailmaa asuneet juutalaiset ovat ottaneet omaan ruokakulttuuriinsa vaikutteita paikallisesta asuinympäristöstä. Sefardit ja ja itämaiset juutalaiset käyttävät paljon lampaanlihaa, oliiviöljyä, riisiä, palkohedelmiä sekä yrttejä ja voimakkaita mausteita. Aškenasien ruoassa käytetään enemmän naudanlihaa ja mietoja vihanneksia rasvan, sipulin ja sokerin kanssa. Sefardit suosivat merikalaa ja aškenasit makean veden kalaa.


title: Kloten

text: Kloten on kaupunki Zürichin kantonissa Bülachin hallintoalueella Sveitsin saksankielisessä osassa. Zürichin lentoasema sijaitsee pääosin Klotenissa. Kaupunki on tunnettu Kloten Flyers -jääkiekkojoukkueestaan. Klotenin asukasluku on vajaat 20 000.


title: Kloten

text: Kloten sijaitsee tasankoalueella Glattjoen itäpuolella kymmenkunta kilometriä Zürichistä koilliseen. Kaupungin pinta-ala on 19,33 neliökilometriä.


title: Kloten

text: Kloten on Bülachista Zürichiin kulkevan A51-moottoritien varrella. SBB:n rautatie Zürich–Winterthur haarautuu Klotenissa kulkien sekä Klotenin keskustan että lentoaseman kautta.


title: Hilda Huntuvuori

text: Hilda Helena Huntuvuori, vuoteen 1906 Hollmén (8. toukokuuta 1887 Laitila – 17. kesäkuuta 1968 Toijala) oli suomalainen opettaja ja kirjailija.


title: Hilda Huntuvuori

text: Huntuvuoren vanhemmat olivat maanviljelijä Kaarle Huntuvuori (Hollmén) ja Iida Laurén. Hän valmistui kansakoulunopettajaksi 1910 ja hän toimi sitten opettajana Sääksmäen Jutikkalan koulussa aina eläkkeelle jäämiseensä saakka 1947, joskin 1913-1914 hän oli Jyväskylän harjoituskoulun opettaja ja 1914-1915 Pukinmäen kokeilukoulun opettaja. Huntuvuori opiskeli opettajan työn ohessa Helsingin yliopistossa ja hän valmistui filosofian kandidaatiksi pääaineenaan Pohjoismaiden historia. Hän aikoi tehdä väitöskirjan Suomen keskiajan historiasta, mutta väitöskirjaa varten kerätty aineisto tuhoutui Jutikkalan koulun tulipalossa 1921. Tämän jälkeen Huntuvuori hyödynsi tietojaan kirjoittamalla historiallisia keskiaikaan sijoittuvia romaaneja. Hän kirjoitti myös jatkokertomuksia, joita julkaistiin lehdissä. Opetusneuvoksen arvon hän sai 1965.


title: Hilda Huntuvuori

text: Huntuvuori julkaisi paitsi romaaneja, myös kertomuksia ja runokokoelman sekä useita oppikirjoja.


title: Futsal-Ykkönen

text: Futsal-Ykkönen on miesten futsalin toiseksi korkein sarjataso Suomessa. Se on Palloliiton alainen sarja, jota on pelattu kaudesta 2002-2003 lähtien. Sitä ennen aluesarjat olivat suoraan Futsal-liigan alapuolella.


title: Futsal-Ykkönen

text: Kaudeksi 2004-2005 lohkot laajenivat kahdeksanjoukkueisiksi. Kaudella 2008-2009 pelattiin kahdessa kymmenen joukkueen lohkossa samoin kuin seuraavalla kaudella, jonka päätteeksi etelälohkossa oli tosin vain kahdeksan joukkuetta. Kaudeksi 2010-2011 Ykkönen muuttui valtakunnalliseksi sarjaksi, johon osallistui 15 joukkuetta. Kaudesta 2011-2012 alettiin pelata nykyisen kaltaista 12 joukkueen kaksikertaista sarjaa.


title: Futsal-Ykkönen

text: Futsal-Ykkönen pelataan kahdentoista joukkueen kaksinkertaisena sarjana. Jokainen joukkue pelaa siis kaudella 22 ottelua.


title: Futsal-Ykkönen

text: Sarjan voittanut joukkue nousee Futsal-liigaan kaudeksi 2019–2020. Sarjan sijalle 2 sijoittunut joukkue karsii futsalliigapaikasta Futsal-liigan sijalle 11 sijoittuneen joukkueen kanssa siten, että liigajoukkue aloittaa kotiottelulla. Nämä ottelut pelataan paras kolmesta -järjestelmällä; kahdella voitolla saa futsalliigapaikan. Futsal-liigassa viimeiseksi sijoittunut tippuu Ykköseen. Lisäksi Futsal-Ykkösen kaksi viimeistä seuraa tippuvat Futsal-Kakkoseen.


title: Futsal-Ykkönen

text: Jos yksittäinen karsintaottelu päättyy tasan, pelataan 2 x 5 minuutin jatko-ottelu ja jos ottelu senkin jälkeen on tasan, voittaja ratkaistaan rangaistuspotkupisteestä potkaistavilla potkuilla FIFA:n futsalsääntöjen mukaan.


title: Meksikon itsenäisyyssota

text: Meksikon itsenäisyyssota oli Uuden Espanjan eli sittemmin Meksikon itsenäisyyteen johtanut sota meksikolaisten kapinallisten ja Espanjan välillä vuosina 1810–1821. Sodan alkuvaiheen johtohahmo pappi Miguel Hidalgon kapinan alkamispäivämäärä 16. syyskuuta on nykyisin Meksikon itsenäisyyspäivä. Sota alkoi yhteiskunnallisia uudistuksia ja tasa-arvoa vaatineiden heikompiosaisten kapinana, mutta myöhemmin se muuttui luonteeltaan päälaelleen paikallisten konservatiivien käännyttyä liberaaliksi muuttunutta Espanjaa vastaan. Meksiko julistettiin itsenäiseksi 28. syyskuuta 1821 ja konservatiivien johtohahmo Agustín de Iturbide valittiin Meksikon kuninkaaksi nimellä Augustín I. Hän hallitsi kuitenkin vain muutaman vuoden ennen Santa Annan johtamaa kapinaa.


title: Meksikon itsenäisyyssota

text: Poliittinen tilanne 1800-luvun alun Uudessa Espanjassa oli epävakaa. Vuonna 1810 Uuden Espanjan asukasluku oli noin 6 miljoonaa. Heistä noin 15 000 oli espanjalaisia eli peninsulaareja. Heistä noin puolet oli sotilaita. Kreoleja oli noin miljoona ja afrikkalaistaustaisia orjia noin 10 000. Loput olivat joko intiaaneja tai sekarotuisia. Kasvava väestö oli heikentänyt elinolosuhteita ja alueella oli myös taloudellisia vaikeuksia elintarvikkeiden hinnan muutosten ja palkkojen alenemisen takia. Sadonkorjuu vuonna 1809 epäonnistui, mikä johti nälkään laajoilla alueilla. Myös työttömyysaste oli korkea.


title: Meksikon itsenäisyyssota

text: Ranskan keisari Napoleon I oli asettanut emämaassa valtaistuimelle oman veljensä Joseph Bonaparten hallitsijanimellä José I. Uudessa Espanjassa yleinen mielipide oli selvästi entisen kuningas Ferdinand VII:n puolella. Tyytymättömyys ilmeni tottelemattomuutena ja Uuden Espanjan varakuninkaita vaihdettiin useaan otteeseen. Syyskuussa 1808 joukko paikallisia oli jopa pidättänyt paikallisen varakuningas José de Iturrigarayn. Hänen tilalleen oli lähetetty ensin Pedro de Garibay ja vain hieman myöhemmin hänetkin korvattiin Francisco Xavier de Lizanalla.


title: Meksikon itsenäisyyssota

text: Uudessa Espanjassa väestö oli jakaantunut nyt itsenäisyyttä kannattaviin ja emämaan yhteydessä pysymistä kannattaviin. Jälkimmäistä vaihtoehtoa kannatti etenkin maan kreoliyläluokka, jolle suurten kansanjoukkojen vallankumous saattaisi olla poliittisesti vaarallinen. Osa kreoleista oli kuitenkin jo alkanut laatia suunnitelmia itsenäisyyden puolesta. Kesällä 1810 tällainen joukko kokoontui Querétarossa, jonka mukaan heidät tunnettiin Querétaron salaliittolaisina. Mukana oli pienen Doloresin kylän pappi Miguel Hidalgo, josta tuli sittemmin itsenäisyysliikkeen johtohahmo.


title: Meksikon itsenäisyyssota

text: Salaliittolaiset sopivat yrittävänsä vallankumousta saman vuoden lokakuussa, mutta pian he saivat tietää viranomaisten saaneen vihiä heidän suunnitelmistaan. Monet salaliittolaiset vetäytyivät suunnitelmasta, mutta syyskuussa Hidalgo yllytti seurakuntansa kapinaan espanjalaisia vastaan sanoen Guadalupen neitsyen suojelevan kapinallisia. Kapinan ("El Grito de Dolores") alkamispäivä 16. syyskuuta on nykyisin Meksikon itsenäisyyspäivä. Doloresin kapinallisiin liittyi nopeasti väkeä. Vain parin kuukauden kuluttua Hidalgo johti jo 50 000 henkilön joukkoa. Mukana oli maatyöläisiä, kaivostyöläisiä, miehiä ja naisia, mestitsejä ja intiaaneja. Kapinasta muodostuikin myös luokkasota ja kapinoitsijoiden viha kohdistui espanjalaisten lisäksi myös kreoliyläluokkaan, kuten maanomistajiin ja kauppiaisiin. Luokkasota vieraannutti osan aiemmin myötämielisesti kapinallisiin suhtautuneista kreoleista ja sodan aikana heitä taistelikin kapinallisia vastaan espanjalaisten ohella.


title: Meksikon itsenäisyyssota

text: Hidalgolla ei ollut selkeää suunnitelmaa kapinansa suhteen. Kapinalliset valtasivat suurimmillaan alueita tukialueeltaan Meksikon keskiosista aina Tyynenmeren rannikolta Atlantille. Pääkaupunki México oli kuitenkin edelleen espanjalaisten käsissä, eikä Hidalgo rohjennut hyökätä sitä vastaan. Sodan pitkittyessä hänen kapinallistensa rivit alkoivat harventua ja tammikuussa 1811 uuden varakuningas Francisco Xavier Venegasin joukot ottivat voiton paljon suuremmasta kapinallisarmeijasta. Hidalgo pakeni kohti pohjoista, kunnes hän jäi vangiksi maaliskuussa 1811. Muutamaa kuukautta myöhemmin hänet teloitettiin.


title: Meksikon itsenäisyyssota

text: Kapinallisia johti nyt toinen pappi, José María Morelos. Morelos oli sotilasjohtajana edeltäjäänsä kyvykkäämpi. Kapinallisten määrä oli vähentynyt selvästi huipustaan, mutta Morelos muutti kapinallisten joukot tehokkaaksi ja iskukykyiseksi armeijaksi. Hän ei myöskään ottanut suoraan yhteen espanjalaisten kanssa. Pikku hiljaa hän sai vallattua alueita espanjalaisilta. Vuoteen 1813 mennessä kapinalliset hallitsivat Acapulcon rannikkoa, Oaxacaa ja pääkaupunki Méxicon eteläpuolisia alueita. Morelos järjesti myös Chilpancingossa kokouksen, jossa Meksiko julistettiin itsenäiseksi. Maalle laadittiin myös sen ensimmäinen perustuslaki. Kapinallisilla oli näin nyt selkeä tavoite, täysi itsenäisyys Espanjasta, tasavalta, sosiaalinen ja rodullinen tasa-arvo, sekä orjuuden lakkauttaminen. Morelos jäi kuitenkin Hidalgon tapaan vangiksi marraskuussa 1815 ja hänet teloitettiin kuukautta myöhemmin.


title: Meksikon itsenäisyyssota

text: Kapina oli nyt hiipunut, muttei sammunut. Etelä-Meksikossa Vicente Guerrero ja Félíx Fernández (Guadalupe Victoria) johtivat sissisotaa espanjalaisia vastaan. Vuonna 1817 espanjalainen sotilas Francisco Xavier Mina saapui puolestaan Meksikoon "Meksikon tasavallan vapautusarmeijaksi" kutsumansa 300 miehen joukon johdossa. Minan sotaretki Meksikossa alkoi lupaavasti, mutta päättyi hänen teloitukseensa vain muutamaa kuukautta myöhemmin. Ennen saapumistaan Meksikoon hän oli taistellut kuninkaaksi jälleen noussutta Ferdinand VII:ta vastaan Espanjassa. Vuonna 1820 Espanjan nyt liberaalienemmistöinen "cortes" rajasi kuninkaan valtaa. Meksikossa uusi poliittinen tilanne jakoi tilannetta uudelleen emämaata kannattaneisiin peninsulaareihin, kun taas konservatiivit kuten kirkko, aristokraatit ja maanomistajat kääntyivät nyt liberaaleja uhkana pitäen itsenäisyyden kannalle. Konservatiivit alkoivat taistella itsenäisyyden ja monarkian puolesta ja edelleen olemassa olleet tasavaltalaiset itsenäisyyttä kannattavat lisäsivät vastaavasti omaa toimintaansa.


title: Meksikon itsenäisyyssota

text: Konservatiivien merkkihahmoksi osoittautui aiemmin kapinallisia vastaan taistellut kenraali Agustín de Iturbide. Hän sai uhkakuvia maalailemalla komentoonsa varakuningas Juan Ruiz de Apodcalta komentoonsa 2 500 miehen joukon. Iturbide oli uskotellut tarvitsevansa joukkoja hyökkäykseen tasavaltalaisia vastaan, mutta sen sijaan hän liittoutuikin Vicente Guerreron kanssa. Helmikuussa 1821 julkaistiin niin sanottu Igualan suunnitelma ("Plan de Iguala"). Sen vaatimuksia olivat itsenäisyys kuningaskuntana, kreolien ja peninsulaarien tasa-arvo, sekä katolilaisen kirkon aseman kunnioitus. Sota muuttui nyt muutamassa kuukaudessa kapinallisten eduksi. Helmikuussa 1821 Meksikoon saapui uusi varakuningas Juan O'Donojú, mutta hän ei voinut enää muuttaa sodan suunta. Elokuussa O'Donojú solmi Córdoban sopimuksen, jolla hän tunnusti Meksikon itsenäisyyden. 27. syyskuuta Iturbiden joukot marssivat Méxicoon ja Meksiko julistettiin itsenäiseksi 28. syyskuuta.


title: Meksikon itsenäisyyssota

text: Espanjan "cortes" ei tunnustanut Meksikon itsenäisyyttä, muttei lähettänyt uusia joukkojakaan. Iturbide valmisteli kuningaskuntaansa yrittäen etsiä sopivaa kuningasehdokasta Euroopasta. Sopivaa ehdokasta ei kuitenkaan löytynyt, jolloin Meksikon kongressi julisti Iturbiden Meksikon keisariksi toukokuussa 1822 hallitsijanimellä Augustín I. Kuitenkin vain muutaman vuoden kuluta Santa Annan johtama kapina kukisti Augustín I:n.


title: Meksikon itsenäisyyssota

text: Meksikon esimerkki vauhditti myös vuoden 1820 tapahtumista liikkeelle lähtenyttä Keski-Amerikan itsenäisyysliikettä. Chiapas ja Guatemala liittyivät Iturbiden houkuttelun jälkeen Meksikoon, mutta Iturbidea vastustivat paikalliset liberaalit. Meksikon armeijan saavuttua alueelle yleinen mielipide kääntyi Meksikoa vastaan ja Iturbiden aseman huononnuttua Keski-Amerikan valtiot purkivat liiton Meksikon kanssa ja heinäkuussa 1823 perustettiin Keski-Amerikan tasavalta. Kaikki Espanjan siirtomaat Etelä-Amerikan mantereella olivat itsenäistyneet 1820-liuvun puoliväliin mennessä.


title: Teodemokratia

text: Teodemokratia () on yhdysvaltalaisen Joseph Smithin ajatus siitä, että pitäisi yhdistää teokratia, Yhdysvaltain perustuslaki sekä republikaani-demokraattiset ajatukset ja näin ollen saavuttaa valtiomuoto, joka olisi kestävä ja täydellinen. Ajatus sai vastakaikua ennen kaikkea mormoniliikkeen parissa.


title: Suorakulma

text: Suorakulma on muun muassa puuntyöstössä käytetty apuväline, jolla voidaan mitata tai merkitä suora kulma (90 astetta). Suorakulma koostuu viivaimesta ja siihen tukevasti suoraan kulmaan kiinnitetystä kahvasta.


title: Transmutaatio

text: Transmutaatio tarkoittaa alkuaineen muuttumista toiseksi alkuaineeksi ydinreaktioiden tuloksena. Aineen muuttuminen voi olla luonnollista tai keinotekoista.


title: Transmutaatio

text: "Luonnollista" transmutaatiota tapahtuu maapallolla hyvin hitaasti luonnossa esiintyvien radioaktiivisten aineiden vähittäisessä hajoamisessa vakaammiksi isotoopeiksi. Laajassa mitassa transmutaatiota tapahtuu tähtien ydinprosesseissa, joissa rautaa ja sitä kevympiä alkuaineita muodostuu vielä kevyemmistä aineista nukleosynteesissä, jossa vapautuu energiaa. Rautaa raskaampien alkuaineiden muodostuminen puolestaan kuluttaa energiaa, mutta tähtien olosuhteissa näitäkin transmutaatioita tapahtuu vahvan ydinvoiman aikaansaamien neutronisieppauksien välityksellä. Alkuaine muuttuu lopulta neutronien beetahajoamisen ansiosta, jolloin järjestysluku kasvaa. Raskaimpia alkuaineita muodostuu erityisesti supernovissa.


title: Transmutaatio

text: "Keinotekoinen" transmutaatio tarkoittaa aineen muuttamista toiseksi ihmisen aikaan saamien ydinreaktioiden avulla. Transmutaatio voidaan saada aikaan laitteistoilla, joissa on riittävän voimakas energia- ja teholähde aineen ydinrakenteen muuttamiseksi. Keinotekoisia transmutaatioita on saatu aikaan muun muassa hiukkaskiihdyttimillä, tokamak-reaktoreissa ja tavanomaisissa ydinreaktoreissa.


title: Transmutaatio

text: Transmutaatio onnistuu parhaiten sellaisten aineiden välillä, joiden atomiytimien sidosenergia kasvaa transmutaation seurauksena. Tuoteaineen potentiaalienergia ja massa on tällöin lähtöainetta pienempi, joten prosessissa vapautuu ytimien energiaa. Atomiytimien keinotekoinen fuusio energian tuottamiseksi perustuu juuri ytimien sidosenergian kasvattamiseen ja vastaavan potentiaalienergian vapauttamiseen muuhun käyttöön, esimerkiksi sähkön tuotantoon.


title: Transmutaatio

text: "Biologiseksi" transmutaatioksi kutsutaan hypoteettista ilmiötä, jossa aine muuttuu toiseksi elävän organismin biologisissa prosesseissa. Vahvaa tieteellistä näyttöä biologisesta transmutaatiosta ei ainakaan toistaiseksi ole. Vuonna 2003 venäläiset tutkijat kuitenkin väittivät muuntaneensa ydinjätettä ei-radioaktiivisiksi alkuaineiksi mikrobiologisten viljelmien avulla.


title: Transmutaatio

text: Transmutaatio on käsitteenä hyvin vanhaa perua, ja se liittyy alkemistien ns. viisasten kiven etsintään. Viisasten kiven avulla uskottiin kyettävän muuttamaan muita metalleja kullaksi.